Таълим ҳамиша эътиборда бўлиши керак | "Адолат" СДП\nТаълим ҳамиша эътиборда бўлиши керак\nСайёрамиз аҳли таҳликали кунларни ўз бошидан кечирмоқда. Коронавирус пандемияси оқибатида юз бераётган ҳолатлар ҳаммани ташвишга солмоқда. Лекин мамлакатимизда шундай шароитда ҳам ижтимоий-иқтисодий соҳалардаги ислоҳотлар изчил давом эттирилмоқда. Бу, ҳамма қатори биз, “Адолат” СДП фаолларини ҳам қувонтирмай қўймайди, албатта.\nМана, яқинда давлатимиз раҳбари видеоселектор йиғилишларидан бирида халқ таълимидаги муаммоларга эътибор қаратди. Чиндан ҳам чуқур таҳлил қилинадиган бўлса айрим мактаблардан ҳар йили саноқли битирувчи олий таълим муассасаларига ўқишга киради. Баъзи йигит-қизлар мустақил ҳаётга тайёр эмаслиги ҳам сезилиб қолмоқда. Чунки улар университет ёки институтларга ўқишга кира олмаганликлари устига қўлларида биронта ҳунарлари ҳам йўқ. Бундай ҳолларда қандай қилиб тирикчилик ўтказиш мумкин?\nБизнингча, биринчи навбатда мактабларда таълим-тарбия сифати ва самарадорлигини ошириш масалалари диққат марказида туриши зарур. Бунда ўқитувчиларнинг юқори малакага эга бўлиши алоҳида аҳамиятга эга. У нафақат ўз фанини яхши билиши, балки болаларни илмга қизиқтира олиши ҳам керак. Бунинг учун эса у ўз устида тинмай ишлаши, билимини мунтазам ошириб бориши даркор.\nҲозир ҳам мактабларимизда чинакам устоз мақомига эришган, ота-оналар ва болалар ҳурматига сазовор бўлган ўқитувчилар талайгина. Уларнинг тажрибасини кенг оммалаштириш, бошқа муаллимларни шундай эзгу хислатларидан баҳраманд этиш фодадан ҳоли эмас. Аммо бу борадаги масъулиятни тўлалигича мактаб жамоаларининг ўзига ташлаб қўйиб бўлмайди. Таълим умумхалқ эътиборидаги соҳага айланиши унинг тараққиёти ҳақида ота-оналардан тортиб катта-кичик раҳбарларгача бирдай қайғуриши зарур.\nБу эзгу ишларга биз “Адолат” СДП фаоллари ҳам муносиб ҳисса қўшишлари керак, деб ўйлайман. Чунки партиямизнинг амалдаги “Адолат – ҳар бир инсон учун” номли сайловолди дастурида мазкур масалага алоҳида эътибор қаратилган. Хусусан, “Юрт келажаги ватанпарвар ёшлар қўлида” бобида бу ҳақда айтрофлича фикр юритилиб, муҳим вазифалар белгиланган. Уларнинг бажарилишини таъминлаш эса сайловчилар олдидаги бурчимиздир.\nНаманган вилоят Кенгаши раиси


1.Жинсий алоқа сизни ёшликка қайтишингизга ёрдам беради.\nШотландиядаги Royal Edinburgh Hospital марказида бир қанча мутахассислар ёрдамида иштирокчиларнинг ёшларни аниқлашда малумотлар йиғилган. Тадқиқотлар шуни кўрсатадики, бир ҳафтада ўртача 4 марта жинсий яқинликда бўлган иштирокчиларнинг ёшларида 7-12 йилгача адашишган.\n2.Жинсий алоқа сизнинг жисмоний ҳолатингизни оширади.\nҲа албатта, жинсий алоқа бу спортдир ва у замонавий фитнес марказлар билан бемалол беллаша олади. Яхши алоқа бу сизнинг жиссмоний шаклингизни ривожлантиради, у сеанснинг қувватига ва муддатига қараб 85-250 калориягача сарфлайди. У нафақат тебранувчанликни, балки сизнинг орқа, домғаза, ёнбош, тос, бел мушакларини ҳам ривожлантиради.\n3.Жинсий алоқа стресни(қаттиқ ҳаяжон, руҳий зарба) енгади.\nҒарбий Шотландия Давлат университетининг профессори Стюарт Бродининг(Стуарт Бродй) сўзларига кўра, сиз жинсий яқинликка киришганингизда сизнинг миянгизда депрессияни олдини олувчи, сизни тинчлантирувчи гармонлар ишлаб чиқилар экан. Баъзи ҳолларда сиз жинсий яқинликда бўлишни ҳоҳламаслигингиз мумкин, аммо сизда стресга қарши гармонлар ишлаб чиқариш учун имконият борлигини унутманг.\n4.Жинсий алоқа юзингизни ҳусунбузарлардан тозолайди.\nҲусунбузарлар одатда жинсий гармонлар номутаносиб бўлганда ҳосил бўлади. Яқинликда бўлиш юздаги ҳусунбузарларни йўқотади, юзингизни тиниқлигини оширади ва у қон айланишини яхшилайди.\n5.Жинсий алоқа шамоллаш ва грипни бартараф этади.\nПенсилвания тадқиқотчилари шуни исботлашдики, ҳафтада энг камида бир ёки икки марта жинсий алоқада бўладиган инсонларда А имунитетглобулини 30 % га юқори бўлар экан. А имунитетглобулини бу имунитетнинг бир тури бўлиб, у шамоллаш ва грип каби касалликларга қарши курашади. Ўзингизнинг имунитет тизимингизни доимий равишда ошириб боринг ва грип каби касалликлардан холи бўлинг.\n6.Жинсий алоқа сиздаги бош оғриқ ва бошқа оғриқларни йўқ қилади.\nСизда мигрен(вақти-вақти билан оғриқ турадиган бош оғриқ) борми? Аспиринни ўйлашдан олдин, тўшакка боринг! Нима? Ҳа! Оргазм чиққандан сўнг, сизда жуда кўплаб гармонлар юзага келади ва улар сиздаги бош оғриқ ва бошқа оғриқларни бартараф этади.\n7.Жинсий алоқа қовуқни ушлаб туришни кучайтиради.\nКўпчилик аёлларимизда бу каби муаммолар мавжуд. Жинсий яқинлик қовуқни ушлаб туришдаги тос мушакларига машғулот бўлади.\n8.Жинсий алоқада бўлишлик простата ракидан ҳимоя қилади.\nAmerican Medical Association маркази татқиқотчиларининг фикрига кўра бир ойда камида 21 марта жинсий яқинликда бўлганларда простата ракининг бўлиш эҳтимоли жуда ҳам паст экан.


Ўзбекистон, Қозоғистон ва Буюк Ипак йўли – mulkdor.com\nЎзбекистон, Қозоғистон ва Буюк Ипак йўли\nJune 21 2016, 08:06 ИқтисодХабарлар\nҚозоғистондаги “Жанубий Қозоғистон” газетасида қуйидаги мақола чоп этилди. Ундаги фикр, аслини олганда “Буюк Ипай йўли” нинг келажагини белгилаши мумкин бўлган ташаббус ҳақида кетмоқда. Унга Ўзбекистон ҳукумати қандай қарайди? Евроосиёда шаклланаётган янги воқеликда Ислом Каримов ҳукумати томошабин бўлиб қоладими ёки ушбу воқеликни шакллантиришда бевосита иштирок этадими?\nАмир Темур ва Буюк Ипай йўли\nХ XVI асрларда Марказий Осиёдаги барча сиёсий жараёнларда Хитойни Европа билан боғловчи йўл атрофидаги тортишувлар катта аҳамиятга эга бўлган дейиш мумкин. У вақтда карвонлар асосан икки йўл орқали (Шимолий йўл Хитой – Еттисув (ҳозирги Алмати вилояти) – Сайрам – Сирдарёбўйи шаҳарлари – Каспийнинг шимолий соҳили – Қора денгиз Жанубий йўл Хитой -. Фарғона – Хўжанд – Самарқанд – Хуросон – Эрон – Ўрта Ер денгизи портлари) сафар қилишарди. Узоқ вақт шимолий йўлни ўз назоратида тутган чингизийлар Амир Темурнинг фаол жанговар ҳаракатлари натижасида мағлуб бўлдилар. Ғарбга қилинган юришлар Амир Темурнинг Ўрта Ер денгизидан Уйғуристонгача ҳудудда ҳокимиятини барқарор қилди. Қатъий интизом эса савдогарлар учун жанубий йўлни шимолийсидан афзалроқ қилиб қўйди. Натижада, қисқа муддатда “Самарқанд сайқали рўйи замин аст” бўлди.\nБугунги шимолий йўл ривожи\nБугунги кунда тарих такрорланмоқда. Чингизхоннинг ўғли Жўжихон авлоди яратган Қозоқ хонлиги вориси сифатида тарихини белгилаган Қозоғистон Хитой, Россия, Эроннинг бевосита ёрдами билан шимолий йўлни тиклашда давом этмоқда. Тарихда Тошкент, Жиззахни маҳсулот билан таъминлаб келган Сайрам ўрнини эгаллаган Шимкент шаҳридан Тошкентнинг ёнгинасидаги (10 км) Сариоғочгача замонавий типдаги йўл қурилиши давом этмоқда. У битса атиги 40 минутда Сариоғочга етиб бориш имкони туғилади. Сариоғочда аэропорт қурилмоқда. Пахтага кон Пахтаорол туманига ҳам Ўзбекистон чегарасини босиб ўтмайдиган равон йўллар қурилмоқда. Шимкент шаҳрида эса пахтани қайта ишлаш бўйича йирик корхоналар қурилмоқда. Саноатлаштириш дастурига кўра жорий беш йилликда Қозоғистонда етиштирилган (ва Ўзбекистоннинг ёндашган ҳудудларидан ўғирлаб олиб чиқилган) пахтанинг 80 фоизи ип-газламага айлантирилиши кутилмоқда.\nҚозоғистон: Савдодан саноатга\nЯқингача Қозоғистон асосан нефть ва бошқа хом-ашё маҳсулотлари экспорти билан машғул эди. 2008 йил кризисидан сўнг ишлаб чиқаришни ривожлантиришга қаратилган махсус беш йиллик дастурлар тузилди. Миллий жамғарма ҳисобидан катта-кичик корхоналар қурилиши молиялаштирила бошлади. Айниқса, долларнинг қиймати кескин кўтарилиши оқибатида маҳаллий маҳсулотлар ишлаб чиқариш анча ошди. Шу кунларда ҳатто Ўзбекистондан маҳсулот импорт қилаётган қатор ташкилотлар ҳам маҳсулотни ўзида чиқаришга интилмоқда. Саноатнинг ривожига тўсқинлик қилаётган асосий омил – малакали мутахассислар етишмаслиги муаммоси яқин хориждан усталарни жалб этиш ҳисобига бартараф этилмоқда. Аммо айни вақтда мамлакат бўйлаб касб-ҳунар билим юртлари, олий ўқув юртларида ишлаб чиқариш учун зарур мутахассислар етиштиришга катта эътибор берилмоқда.\nЎзбекистон қандай жавоб бера олади?\nЖаҳон савдо тизимига кириб олишга эришган, бағрида катта, ўрта, кичик бизнесни ривожлантираётган Қозоғистоннинг географик жойлашуви ҳам фойдасига ўйнамоқда. Унинг маҳсулотлари жаҳон уммони орқали сотилиши учун биттагина мамлакат чегарасини босиб ўтади. Тинч океанига Хитой, Ҳинд океанига Эрон, Қора денгизга Россия орқали чиқа олади. Бунинг устига Қозоғистон атрофидаги барча мамлакатлар билан дўстлик алоқаларини ўрнатган, Россия, Қирғизистонга ички шахс гувоҳномаси билан, Ўзбекистон, Озарбайжон, Туркияга паспорт билан чиқиш имконини яратган. Эрон ва Хитой билан ҳам қандайдир муносабатлар боғлашни истаган қозоғистонликлар атиги 1-2 кунда енгиллатилган шартлар асосида виза олишади. Уларнинг хорижлик ҳамкорлари ҳам айни шаклда фаолият юритишади. Бу эса Қозоғистон бизнесининг имкониятларини янада кенгайтиради.\nМаҳсулот ишлаб чиқарувчининг экспорт қилиш имкониятлари нафақат чекланади – ҳатто рағбатлантирилади. Оддий деҳқоннинг ҳам маҳсулотини сотиш учун Россия ёки Бишкекда бориш имкони мавжуд.\nЎзбекистон эса қайси томонга ҳаракат қилса ҳам жаҳон океанигача камида икки чегарани босиб ўтиши лозим. Осмонга устуни йўқ одамнинг чегарадош Қирғизистон, Тожикистон, Туркманистон, Афғонистон билан савдо қилиш имкони йўқ даражада. Деҳқонлар маҳсулоти уруғлигини оқламаса ҳам ташқарига олиб чиқиш имконига эга эмас. Ёпиқ мамлакатнинг маҳсулоти чегарадан етгунича бир неча қўллардан ўтади.\nАммо шундай оғир шароитда ҳам Ўзбекистон учун муваффақиятли иш юритиш имкони бор. Аввало объектив имкониятларни кўриб чиқайлик.\nЎзбекистоннинг қиши Қозоғистонникига нисбатан анча юмшоқ. Бу ҳам бозор шароитида анча устунлик беради. Масалан, -40 даражада ишлай оладиган станоклар қўйиш шарт эмас.\nМамлакат ҳудуди анча кичик, бу эса ҳар қандай маҳсулот ишлаб чиқарган тақдирда ҳам транспорт харажатларини анча камайтиради.\nЎзбекистондаги каби меҳнаткаш, ижодий фикрловчи халқ дунёда кам топилади. Аҳоли энг камида 2 жуда кўп қисми 3-4 – Тошкентда ўзбек, рус, инглиз, жанубда: тожик тилида ҳам, гапира олади.\nСамарқанд, Бухоро, Қўқон, Хива каби брендлар дунёга танилган.\nЭнг муҳими, ўзбекларнинг мутлақ кўп қисми ўз ватанини севади, йигирма йиллаб хорижда ишлаб юрса ҳам, охир-оқибат юртига қайтишга ҳаракат қилади.\nАммо бу имкониятларнинг ҳаммасидан тўлақонли фойдалана олиш, Марказий Осиё, келажакда жаҳон бозорини олиш учун тадбиркорларда келажакка ишонч зарур. Яъни: эртага бизнесингни босиб олмасликларига; зўравонлик қилган МХХ ёки милисанинг жазоланиши ва зарарнинг қопланишига; энг яхши ер участкалари телефон қўнғироғи орқали тақсимланмаслигига; пластикдаги пулни истаган вақтда нақдга айлантиришнинг фантазия эмаслигига; ноқонуний талаби туфайли зарар кўрилганида ҳокимни судга бериш ва товон тўлатиш мумкинлигига … Шундагина Поп – Ангрен темир йщли орқали маҳсулотларимиз Тошкент, Тошкентдан Қозоғистон ва бутун дунёга тарала бошлайди. Деҳқоннинг ҳам, ҳунарманднинг ҳам, савдогарнинг ҳам косаси оқаради.\nАфсуски, юқоридаги шартларнинг бирортасини Каримовнинг даврида амалга ошириш имконсиз. Демакки, ўртадаги тафовут кенгайишдадавом этади. Энг камида, ҳокимиятни халқ ва худо олдида масъулиятни тушунган одам ўз қўлига олгунича.\nҚозоғистондаги “Жанубий Қозоғистон” газетасида чоп этилган мақола.\nШимкент шаҳри – Шимкент агломерацияси\nМутахассислар Ақтўбе ва Шимкент атрофида истиқболли агломерациялар шаклланишини башорат қилишганди. Жадал ривожланаётган ушбу шаҳарларнинг мамлакатимиз келгуси тараққиётида катта рол ўйнаши аниқ. Зеро, Шимкент ва унинг атрофидаги туманларда 2030 йилга бориб 2,4 миллион аҳоли истиқомат қилиши кутилмоқда. Жаҳон банкининг вакиллари Шаолян Ванг ва Стив Бужс раҳбарлигидаги ишчи гуруҳ мазкур демографик жараённинг стратегик ва ташкилий жиҳатдан давлат ва жамият учун мақбул шаклда кечиши учун яратилаётган режа муаллифлари. 14 июнь куни Шимкент шаҳар ҳокимлигида шаҳар ҳокими Ғ. Абдирахимов раислигида, ишчи гуруҳ раҳбарлари, шаҳар ва туман ҳокимликлари, вилоят бўлим ва бошқармалари етакчилари иштирокида ўтган йиғилишда Шимкент агломерациясини ривожлантириш масаласи муҳокама қилинди.\nБугунги кунда Арис шаҳри, Сайрам, Байдибек, Ўрдабоши, Қазиғурт, Тўлебий ва Тулкибош туманларининг Шимкент билан алоқалари тобора жадаллашаётгани кузатилмоқда. Оддий бир мисол: юқорида таъкидланган шаҳар ва туманлар аҳолисининг 5-15 фоизи Шимкент шаҳрида меҳнат қилмоқда. Шимкент аҳолисининг катта қисми дам олиш кунлари шаҳар яқинидаги туманларга чиқиб кетаётгани кузатилмоқда. Вилоят маркази атрофидаги қишлоқ хўжалиги корхоналарининг кўпчилиги шаҳар эҳтиёжи учун маҳсулот етказиб бериш билан банд. Шимкент теварагидаги кўплаб аҳоли манзиллари учун маданий-маърифий марказ сифатида ҳам жозибадор. Келажакда эса бундай алоқаларнинг янада кенгайиши кутилмоқда.\nСариоғоч йўлининг таъмирдан чиқиши ушбу туман билан ҳам алоқаларнинг мустаҳкамланишига олиб келади. Қозоғистоннинг энг машҳур истироҳат масканлари жойлашган туманнинг агломерацияда ўз ўрни бўлиши шубҳасиз.\nШаҳар ҳокимлиги мазкур истиқбол учун қатор тадбирларни амалга оширмоқда. Жумладан, йўлларни кенгайтириш, инфратузилмани янгилаш, экологик вазиятни яхшилаш, бунинг учун баъзи корхоналарни шаҳар ташқарисига чиқариш масалалари муҳокама этилмоқда. Ва ушбу минтақанинг туристик имкониятларини ошириш ҳам долзарблигича қолмоқда.\nЖаҳон банки ишчи гуруҳи етакчиси Шаолян Вангнинг таъбири билан айтганда “Ипак йўли жавоҳири” бўлган, Хитой, Европа ва Яқин Шарққа бориладиган йўллар чорраҳасидаги Шимкентнинг миллионлаб сайёҳларни қабул қилиши учун ҳамма нарса бор.\nТошкентликлар электрдан 20 миллиард сўм қарз\nҲозирга келиб Тошкент шаҳри аҳолисининг электр энергиясидан қарзи 20 миллиард сўмга етган, дея хабар беради Подробно.уз нашри. “Тошкент шаҳар электр тармоқлари корхонаси” бош ...\nЎзбекистонда 1 мартдан бошлаб ногирон фарзанди ...\n2019 йил 1 мартдан бошлаб болаликдан ногиронлиги бўлган фарзанди бор оналарга, улар пенсия ёшига тўлгандан сўнг, агар уларда пенсия тайинлаш учун зарур стаж мавжуд бўлмаса, ...


20 Янв 2020 5337\nЎрмонлари ёнаётган Австралияга кутилмаганда кучли дўл ёғди, кейин қум бўрони ёпирилиб, кетидан сел келди.\nПортал pv.uz /Правда Востока. 20 январь. Австралия пойтахтига ёғилган гольф коптоги катталигидаги дўллар автомашиналарни пачоқлаб, ойналарни синдирган. Канберра яқинидаги аҳоли пунктларида 1 000 дан зиёд уйлар электр энергиясиз қолди.\nКучли жала қуйиши ва салқин шабада Янги Жанубий Уэльснинг мислсиз катта ўрмонларидаги ёнғин билан курашаётган ўт ўчирувчиларнинг ишини бир мунча енгиллаштирди ҳам. Ижтимоий тармоқларда қувонганидан ёмғир остида рақс тушаётган штат аҳолисининг суратлари пайдо бўлган.\nЛекин жала ўзи билан бошқа муаммони — селни бошлаб келди.\nЎт ўчирувчилар ўзлари учун қулай фурсатдан фойдаланиб қолишга ошиқмоқда. Ўтган якшанбада кўпгина жойларда ёнғинлар ўчоғини назоратга олишга эришилди — Янги Жанубий Уэльсда фавқулодда ҳолат тартиби бекор қилинди. Лекин ҳали 70 тага яқин ёнғин ўчоқлари назоратга олинмаган.\nМетеорологлар эса ҳафта давомида иссиқ шамол қайтиши ҳақида огоҳлантирмоқда. Ҳукумат аҳолини сергакликка ва хафсизлик чораларини кўриб қўйишга чақиряпти.\nЯнги Жанубий Уэльснинг баъзи туманлари олов билан олишиб, селдан жабр кўриб турган бир пайтда Орана ҳудуди маркази Даббо шаҳрига қум бўрони ёпирилган. Шамол тезлиги соатига 107 километрни ташкил этиб, қум ва чанг жуда юқорига кўтарилган. Қум бўронлари шунингдек, Брокен-Хилл, Нинган ва Паркес шаҳарларига ҳам ёпирилган, деб хабар беради Euronews.


Samsung Uzbekistan Galaxy S21 сериясидаги смартфонлар сотувга чиққанлигини ва шу серия смартфонларини харид қилганда, Galaxy A01 Core телефонини совға тариқасида олишингиз мумкинлигини эълон қилди.\nАввалроқ ёзганимиздек, Samsung компанияси Galaxy смартфонларининг янги флагман тўплами — S21|S21+|S21 Ultra, симсиз премиум Buds Pro қулоқчинларини ва SmartTag Bluetooth трекерларини тақдим этди. Янги Galaxy серияси техника оламида улкан қизиқиш ва таниқли халқаро нашрларда кўпгина ижобий изоҳлар уйғотди ҳамда етказиб бериш ҳажмига жуда катта талаб сабаб бўлди. Бугунги мақоламизда Galaxy S21 линияси нимаси билан шу қадар ўзига хослигини ва сизга яна бир смартфон Galaxy А01 Core совға сифатида берилишини таҳлил қиламиз.\nGalaxy S21 серияси\nGalaxy S21|S21+|S21 Ultra смартфонлари бошқа смартфонлардан юқори унумдорлиги, беқиёс камераси, мукаммал дизайни ва чексиз дисплейи билан ажралиб туради.\nШунингдек, S сериядаги смартфонда илк маротаба S Pen қалами функцияси киритилган бўлиб, унинг ёрдамида Galaxy S21 Ultra'да эслатма яратиш, ёзув қўшиш ва фотосуратлар ёки ҳужжатларни тезда таҳрирлаш мумкин.\nContour Cut камерасининг мукаммал тузилиши, бақувват ва тирналишларга нисбатан чидамли корпус билан яхлит уйғунлик касб этган бўлиб, ўзининг замонавий дизайни билан диққатни тортади. Флагман сериясининг дизайни тўғрисида GQ нашри шундай фикр билдирди: “Бу биз илгари ҳеч бир смартфонда учратмаган, чиндан ҳам замонавий ва ўзига хос дизайн”.\nGalaxy S21|S21+|S21 Ultra камералари – худди қўлингизга жойлашган киностудияга ўхшайди, гаджетларга бағишланган энг харидоргир Stuff журналининг ёзишича: “Samsung Galaxy S21 Ultra 5G билан ортиқча куч сарфламай, ўзингизни кўргазмаларга муносиб фотосуратларни ярата оладиган профессионал фотограф/сураткаш каби ҳис қиласиз”. Galaxy S21 сериясидаги камералар ёрдамида, 8K сифатли видеоларни суратга олиш ва бевосита видеонинг ўзидан юқори тиниқликдаги ажойиб тасвирларни олишингиз мумкин.\nThe Guardian нашрининг айтганидек, “Андроид асосида ишлайдиган смартфонлар қироли Galaxy S21 Ultra” жонли, ёрқин ва кичик тафсилотларгача акс эттирилган фотосуратларни оладиган, 108 Mpx камера тиниқлигига эга. Galaxy S21|S21+ эса ҳайратланарли аниқликдаги фотосуратларни яратиш учун 64 Mpx камера тиниқлигига эга.\nGalaxy S21 сериясидаги камералар, ҳатто тунда ҳам, қўшимча ёруғлик берувчи қурилмаларсиз, юқори сифатли фотосуратларни яратиш имконини беради. Super Steady режими эса сунъий идрок технологиясидан фойдаланган ҳолда, стабилизатордан қолишмай, ҳаракатланаётганда тасвирга олиш равонлигини таъминлайди ва суратга олиш жараёнида қўлингиз қимирлаганини билдирмайди.\nСмартфонлар 5G технологиясини қўллаб-қувватлайди ва янги Exynos 2100 процессори асосида ишлайди, ақлли аккумулятор эса 24 соатдан ортиқроқ вақт давомида телефонни қувватламай ишлатиш имконини беради. Смартфонларнинг ҳар учала моделида ҳам 120 Гцгача янгиланиш тезлигига эга Dynamic AMOLED 2X дисплейлари ўрнатилган.\nSamsung Uzbekistan 2021 йил 6 февралдан 28 февралгача Galaxy S21 сериясидаги смартфонларни жуда қулай шартларда сотиб олиш имкониятини тақдим этади. Акциянинг амал қилиш муддати давомида Galaxy S21| S21+|S21 Ultra смартфонларини харид қилганда, сиз яна бир смартфон – Galaxy A01 Core'ни совға сифатида олишингиз мумкин. Акцияда расмий ҳамкорлардан смартфон харид қилган ҳар бир киши иштирок этиши мумкин.\nЭнг замонавий смартфонларни ўзингизга фойда билан харид қилишга шошилинг!\nАкция ҳақида батафсил маълумот: www.samsung.com/uz\nҚўллаб-қувватлаш хизмати рақами: 7799


Ота-оналарга бир нарсани айтиб ўтамиз: сиз фарзандларингизга бир хилда муомала қилинг. Улар орасини ажратманг, бирини иккинчисидан устун қўйманг, барчасини тенг кўринг. Чунки фарзандларга турлича муносабатда бўлиш улар орасига ҳасад (ғайрлик) уруғини сочади.\nПайғамбаримиз соллаллоҳу алайҳи ва саллам фарзандларга бирдек муомала қилишга чақирганлар, унисига бошқача, бунисига бошқача муносабатдан бўлишдан қайтарганлар.\nЯҳё ибн Абу Касирдан ривоят қилинишича, Расулуллоҳ соллаллоҳу алайҳи ва саллам: “Совға беришда фарзандларингизни тенг кўринглар! Агар биронтасини афзал кўришинг керак бўлса, қизларни ўғил болалардан афзал кўрасан”, деганлар (Саид ибн Мансур ривоят қилган). Яъни, агар фарзандингизга совға-салом ёки бирон ҳадя берсангиз, уларни ўғил ёки қиз, катта ёки кичикка ажаратмасдан, ҳаммасини бирдек кўринг, ўрталарида адолат билан тақсимлаб беринг. Агар фарзандлардан бирини иккинчисидан афзал кўриш лозим бўлса, у ҳолда биринчи қизлардан бошланади, кейин ўғил болаларга берилади.\nЖоҳилият даврида қиз болалар ҳурмати топталган, уларга керакмас бир буюдек қаралган, ҳатто қиз кўрганидан ор қиладиган “ота”лар фарзандини тириклайин кўмишгача борган, қиз фарзанд кўргани ҳақида эшитганида тепа сочи тикка бўлган. Мана шу жоҳилий одатга барҳам бериш мақсадида Ислом динида қизларга, умуман аёллар ҳақ-ҳуқуқларига алоҳида эътибор билан қаралади, уларни камситмаслик, ерга урмаслик таъкидланади. Совға олиб келганда биринчи қизларга бериш ҳақидаги кўрсатма ҳам Исломда қиз фарзанднинг ўрни нечоғли катта эканини билдиради.\nОмирдан ривоят қилинишича, у Нўъмон ибн Башир розияллоҳу анҳу минбарда туриб шундай деганини эшитган экан: “Отам менга бир ҳадя қилди. Шунда (онам) Амра бинти Равоҳа: “Сен Расулуллоҳ соллаллоҳу алайҳи ва салламни гувоҳ қилиб келтирмагунингча рози эмасман” деди. Расулуллоҳ соллаллоҳу алайҳи ва саллам келганларида, (отам) деди: “Мен Амра бинти Равоҳадан (туғилган) ўғлимга бир ҳадя қилдим. Аёлим унга сизни гувоҳ қилишимни сўради, эй Расулулллоҳ!” деди. Шунда Пайғамбар алайҳиссалом: “Қолган фарзандларингга ҳам шундай ҳадя бердингми?” деб сўрадилар. У: “Йўқ”, деди. Шунда у зот: “Аллоҳдан қўрқинглар, фарзандларингиз орасида адолат қилинглар!” деб таъкидладилар. Шунда отам қайтиб келиб, ҳадясини қайтариб олди” (Бухорий ривоят қилган).\nБу ерда Нўъмон ибн Башир розияллоҳу анҳунинг отаси фарзандларини тенг кўрмаганини билган Расулуллоҳ соллаллоҳу алайҳи ва саллам унга: “Аллоҳдан қўрқинглар, фарзандларингиз орасида адолат қилинглар”, деб таъкидлаганлари айтилмоқда. Бошқа ривоятда бу жумла турли сийғаларда келган. Жумладан:\n1. Уни ортига қайтар.\n2. Ундай бўлса, мени бунга гувоҳ қилма. Чунки мен жавр-зулмга гувоҳ бўлмайман.\n3. Мени зулмга гувоҳ қилма.\n4. Бунга мендан бошқасини гувоҳ қил.\n5. Мен фақат ҳаққа гувоҳ бўламан.\n6. Шунинг учун ундай қилма.\nНўъмон ибн Башир Ансорий розияллоҳу анҳудан келтирилган бошқа бир ривоятда айтилишича, унинг онаси Амра бинти Равоҳа эридан ўғлига бирон ҳадя қилишни сўраган. Башир бу масалани бир йил чўзиб юрганидан кейин унга рози бўлган. Шунда Амра: “Сен бунга Расулуллоҳ соллаллоҳу алайҳи ва салламни гувоҳ қилиб келтирмагунингча рози эмасман”, деган. Шунда отаси: “Эй Расулуллоҳ, мана бу ўғлимнинг онаси Бинти Равоҳа ўғлимга берганим ҳадя ҳақида мен билан баҳслашди”, деди. Шунда Расулуллоҳ соллаллоҳу алайҳи ва саллам: “Эй Башир, сенинг бундан бошқа ўғилларинг борми?” деб сўрадилар. Отаси: “Ҳа”, деб жавоб берди. Расулуллоҳ соллаллоҳу алайҳи ва саллам яна савол бердилар: “Уларнинг ҳаммасига мана шу ўғлингга берганинг каби ҳадя улашганмисан?” Отаси бу саволга: “Йўқ”, деб жавоб қайтарди. Шунда Расулуллоҳ соллаллоҳу алайҳи ва саллам: “У ҳолда мени бунга гувоҳ қилма! Чунки мен жавр-зулмга гувоҳ бўлмайман!” дедилар (Муслим, Насоий ва Аҳмад ривоят қилган).\n1. Нўъмон ибн Башир розияллоҳу анҳунинг отаси унга айрим ҳадя ва тортиқлар ато этгани.\n2. Нўъмоннинг онаси Амра бинти Равоҳа розияллоҳу анҳо эрининг бу ишига Расулуллоҳ соллаллоҳу алайҳи ва салламни гувоҳ қилишни талаб қилгани.\n3. Расулуллоҳ соллаллоҳу алайҳи ва саллам фарзандлар орасида тенг бўлинмагани, адолат қилинмагани сабаб бу ишга рози эмасликларини очиқ баён қилганлари.\n4. Расулуллоҳ соллаллоҳу алайҳи ва саллам ботилга эмас, фақат ҳаққа гувоҳ бўлганлари, жавр-зулмга рози эмасликлари.\n5. Ота фарзандлари ўртасида адолатли тақсимот қилиши, уларни биридан иккинчисини афзал билиб, унга кўпроқ нарсаларни ҳадя қилиши тўғри эмаслиги. Шундай бўлган тақдирда, афзал кўрилга ўғил ёки қизга берилган нарсалар ортга қайтарилиши.\n6. Тақводор одам ҳар бир ишда адолат қилиши, ҳар бир ҳақ эгасининг ҳақини адо этиши лозимлиги.\nФарзандлар орасини ажратиш, уларни тенг кўрмаслик қуйидаги кўринишларда бўлади:\n1. Бирини мақтаб, бошқасини ёмонлаш, бирини ақлли, деб бошқасини “аҳмоқ”, деб мурожаат қилиш.\n2. Бошқаларини қўйиб, фақат биттасини эътибор бериш, унга ҳадялар улашиш, яхши муомала қилиш, қолганларини урушиб-тергаш, танбеҳ бериш, ҳақини поймол қилиш.\n3. Севимли ўғилни кечириб, бошқасини арзимас сабаблар билан жазолаш.\n4. Фарзандлари орасидан фақат биттасини яхши кўриш. Бу унга бирон нарса бериш қолганларини эса ман этиш билан, маҳбуб фарзандни ўпиб, суюб-эркалаб, бошқаларига эътиборсизлик қилиш биланбўлади.\nСанаб ўтилган ҳолатларнинг ҳеч бири жоиз эмас. Чунки бундай қилиш фарзандлар ўртасида ҳасад, адоват ва нафратни пайдо қилади. Зеро, Пайғамбаримиз соллаллоҳу алайҳи ва саллам бизни бу ишдан қайтарган. Мусулмон банда учун Расулуллоҳнинг “Бундай қилма!” деган сўзлари етарли бўлади. Ортиқча изоҳга ҳожат йўқ.


Самвел Бабаян Эронга қарши ўйиндан олдинги матбуот анжуманига келмади\n11:55 / 12.06.2017\nЎзбекистон миллий терма жамоаси бугун, 12 июнь куни Теҳронда жойлашган «Озоди» стадионида ЖЧ-2018 саралашининг Осиё минтақасида 8-тури доирасда Эронга қарши муҳим учрашувда майдонга тушади.\nУшбу ўйиндан олдин, 11 июнь куни матбуот анжумани бўлиб ўтди. Унда Ўзбекистон миллий терма жамоаси бош мураббийи Самвел Бабаян эмас, унинг ёрдамчиси Виктор Жалилов иштирок этган. Анжуманга терма жамоа етакчиларидан бири эмас, «Қўқон-1912» футболчиси Мурод Холмуҳамедов келган.\n«Гуруҳда ҳали ҳеч нарса ҳал бўлмаган. Жамоаларнинг иккитадан ортиқ тўп фарқи билан ғалаба қозонмагани рақобат кучли эканидан далолатдир.\nГуруҳимизда асосий кураш Эрон, Жанубий Корея ва Ўзбекистон ўртасида кечмоқда. Сурия, Хитой ва Қатар эса яхши ўйин кўрсатиб, юқоридаги жамоаларга муаммолар туғдирмоқда.\n2012 йил Эронни ўз майдонида ютганмиз, демак, ҳар қандай жамоани мағлубиятга учратиш мумкин. Тўғри, Эрон сўнгги саралаш босқичида ҳали гол ўтказмади, лекин бу футбол ва унда ҳамма нарса бўлиши мумкин. Нима учун биз Эронга гол урмаслигимиз керак? Буни уддалай оламиз деб ўйлайман», дея Жалиловнинг сўзларини келтирган ЎФФ матбуот хизмати.\n«Тошкентда деярли тенгма-тенг ўйин гувоҳига айлангандик. Ўзбекистон ғалаба учун майдонга тушганди, бироқ ҳакамларнинг кутилмаган қарори туфайли стандарт вазият белгиланган ва даврозамиздан тўп олиб чиққандик. Эрон таркибидан алоҳида бир ўйинчини ажратмаган бўлардим. Рақиб жамоавий ўйин намойиш қилади. Айтишим мумкин бўлгани, ҳимоя чизиғи кучли ва тартибли ўйин кўрсатади. Эрон терма жамоаси ва шахсан Карлуш Кейрушга тайёрлаб қўйган совғамиз бор. Умид қиламанки, эртага ғалаба қозониб, Тошкентга 3 очко билан қайтамиз», деган Мурод Холмуҳамедов.\nСамвел Бабаян матбуот анжуманига келмагани сабаби маълум эмас. Эронга қарши учрашув Тошкент вақти билан соат 21:45да бошланади, Ўзбекистон термаси майдонга кўк, Эрон оқ рангли либосларда тушади.\nЭрон матбуот анжумани Самвел Бабаян Виктор Жалилов


Қува ҳокими OzodSuhbatда: Андижон йўли қачон очилиши номаълум (АУДИО)\n06 июл 2022, Тошкент вақти: 21:41\nАндижон ва Фарғона шаҳарлари ўртасидаги энг қисқа йўл ҳануз ёпиқ қолмоқда\nҚуваликлар Мустақиллик кунини қандай байрам қилди? Шаҳрихон-Қува йўлини тўсишга ким буйруқ берган? "Икки қўшни вилоят ҳокимларининг ўзаро муносабатлари бузилгани йўл тўсилишига сабаб бўлди", деган гапларда қанчалик жон бор? Қувада ҳам битирувчилардан ишга кирганлиги тўғрисида маълумотнома талаб қилиняптими? Қуванинг “Темир дафтари” қанча камбағал қайд этилган?\nҚува туман ҳокими Равшан Қурбонов (Туман ҳокимлиги расмий сайтидан)\nОзодликнинг шу ва бошқа саволларига Фарғона вилоят, Қува туман ҳокими Равшан Қурбонов жавоб берди.\nАндижон вилоятининг катта қисми, хусусан вилоят маркази, Шаҳрихон ва Асака шаҳарлари ва бу шаҳарлар атрофидаги юзлаб қишлоқлар аҳолисини Фарғона шаҳри билан боғловчи энг қисқа, энг оптимал йўл Қува тумани орқали ўтади. Коронавирус тарқалишининг олдини олиш учун жорий этилган карантин туфайли ёпилган бу йул ҳануз ёпиқ қолмоқда. (Айни пайтда 373- Ўш-Тошкент магистрал йўли очиқ)\nҲукумат вилоятлараро қатновни очганига қарамай, Фарғонани Андижон билан боғловчи қисқа йўл ёпиқлигича қолмоқда\nҲатто баъзи қўшни давлатлар ўзбекистонликлар учун ўз чегарасини очаётган бир пайтда нега икки қўшни вилоят ўртасидаги йўл автотранспорт учун ёпиқ қолмоқда? Бу савол Қува ҳокими Равшан Қурбонов билан ўтказилган суҳбатнинг ўзагини ташкил қилди.\nҚува ҳокими OzodSubatда: Фарғона-Андижон чегараси қачон очилиши номаълум\nҚува ҳокими Равшан Қурбонов Мустақиллик куни билан боғлиқ байрам тадбирлари эпидемияга қарши кураш шароитида туманда қай шаклда ўтказилганини айтиб берди.\nШундан сўнг Равшан Қурбоновдан Қува-Шаҳрихон йўлидаги вазият тўғрисида батафсил сўрадик. Ҳоким айтганларининг баъзи муҳим нуқталари:\nЙўл очилгани йўқ. Тўғри, чегара ҳудуддамиз. Бу йўл давлат аҳамиятига эга, серқатнов йўқ. Карантин даври талаблари билан йўлнинг икки вилоят чегараси атрофидаги қисмида ўтказилган ишлар чоғида йўлга зарар етган. Шу кунда таъмирлаш ишлари олиб бориляпти ва шунинг учун йўл ёпиқ турибди. Таъмирланиши лозим бўлган масофа 8 км.\nЙўлнинг ёпиқлиги Қувадаги эпидемиологик вазият билан боғлиқ эмас. Касалга чалинганларнинг барчаси соғайган. Туманни “яшил ҳудуд” деб ҳисобласа ҳам бўлаверадиган даражада.\nЙўлни очмай туриш тўғрисида ҳеч ким, на Қува туман ҳокими, на Фарғона вилоят ҳокими қарор қабул қилган. Йўл очилишига монелик қилаётган биргина сабаб унинг таъмирталаблигидир.\nҒаниев (Фарғона вилоят ҳокими) ва Абдураҳмонов (Андижон вилоят ҳокими) ўртасидаги муносабатлар бузилгани оқибатида йўл ёпилиб қолди, деган гаплар асоссиз. Мен буни оддий инсон сифатидаям, раҳбар сифатидаям биламан.\nЙўл фалон куни очилади, деб аниқ айта олмайман. Таъмир ишлари қачон битишига боғлиқ.\nИшга ёки ўқишга жойлашгани тўғрисида битирувчилардан маълумотномалар талаб қилинмаётгани тўғрисида\nОзодлик Фарғона вилоятида мактаб директорлари битирувчилардан ўқишга ҳужжат топширгани ҳақида тасдиқнома, ўқишга ҳужжат топширмаган мактаб битирувчиларидан эса ишга жойлашгани тўғрисида маълумотнома талаб қилаётгани тўғрисида хабар қилган эди.\nҚува ҳокими Равшан Қурбонов бундай деди:\nБизда бундай ҳолат бўлмади. Бунга ҳожат ҳам йўқ. Ёздириб олган билан бола ўқишга кириб қолмайди.\nБу йил туманимиз мактабларини 2800 йигит-қиз битирди. Ўтган йили баъзи мактабларимиз битирувчиларининг 80 фоизи олий ўқув юртларига ўқишга кирган. Айримларида 30 фоизи кирди.\nБитирувчиларни иш билан таъминлаш устида бош қотиряпмиз.\n“Темир дафтар” ҳақида Қува ҳокими Равшан Қурбонов бундай деди:\nЙил бошида туманнинг камбағаллик “темир дафтар”ига 1983 та оила киритилган. Туман аҳолиси 257 минг киши. “Темир дафтар” га киритилганлардан 1500 киши ишга жойлаштирилди ёки уларнинг оилавий тадбиркорлиги йўлга қўйилди. Булар ўз ихтиёри билан шу кунда дафтардан чиқарилди.\nҲокимлар ва велосипед ҳақида\nҚува ҳокими Равшан Қурбонов билан суҳбатни ёзиб олиш арафасида ижтимоий тармоқларда Қашқадарё вилоят ҳокими Зоир Мирзаевнинг бир неча киши билан велосипедда сайр қилаётгани акс этган суратлар пайдо бўлди.\nВелосипед мавзуида Қува ҳокими Равшан Қурбонов бундай деди:\nУ суратларни мен ҳам кўрдим. Ҳар кимнинг ўз иши. "Шундай бўлсин, оммавий бўлсин", деган гап-сўз йўқ.\n1-гуруҳ ногирони: Ҳокимлик "темир дафтар"дан ўчиргани учун моддий ëрдам берилмади!\nЎзбекистонда "Темир дафтар"дан ташқари "Олтин дафтар" ҳам тутиладиган бўлди


Миришкор туманининг коронавирусдан вафот этган ҳокими ўрнига янги ҳоким тайинланди\n08 декабр 2021, Тошкент вақти: 18:56\nМиришкор туманининг янги ҳокими Шерали Санаев (Қашқадарё вилояти ҳокимлиги матбуот хизмати фотоси).\nХалқ депутатлар Миришкор тумани кенгашининг 7 октябрь куни бўлиб ўтган навбатдан ташқари йиғилишида Шерали Санаев Миришкор тумани ҳокими этиб тасдиқланди. Бу ҳақда Қашқадарё вилоят ҳокимияти матбуот хизмати маълумот тарқатди.\nШерали Санаев янги лавозимга тайинлангунига қадар Қамаши тумани ҳокими сифатида ишлаб келган.\n“Ш. Санаевга Миришкор тумани бегона эмас. У 2013-2018 йилларда туман прокурори лавозимида ишлаган”, дейилади хабарномада.\nМиришкор туманининг собиқ ҳокими, 54 ёшли Ғайрат Бегалиев жорий йил 8 сентябрь куни коронавирусдан вафот этгани ҳақида Озодлик аввал хабар қилганди.\nҚашқадарё вилоят ҳокимлиги маълумотига кўра, Ш. Санаев ўрнига Қамаши туманига Ботир Тоғаев ҳоким этиб тайинланган.


18 Январь 2022 17:32\nNUR-SULTAN. Кazinform - Қозоғистонлик Меирим Нурсултанов (15-0, 8КО) ва россиялик боксчи Андрей Сироткин (19-1-1, 7КО) ўртасидаги жанг санаси ўзгартирилди. Бу ҳақда Кazinform «ВКонтакте» ижтимоий тармоғидаги «Қозоғистон касбий бокси» саҳифасига таяниб хабар беради.\nОлдинроқ жанг 22 январга белгиланган эди. Энди жанг 5 феврал куни Ақтау шаҳрида бўлиб ўтадиган бокс оқшомининг асосий жанги бўлади. ⠀\nАпрел ойидаги сўнгги жангида Сироткин Буюк Британияда маҳаллий боксчи Дэнни Дигнум билан дуранг ўйнади. Аввалроқ, Меирим Нурсултанов июн ойида рингга чиққан ва ҳакамларнинг якдил қарори билан беларусьлик Дмитрий Атроховни мағлуб этганди. ⠀\nЭслатиб ўтамиз, қозоғистонлик боксчи ўрта вазн тоифасида WBC (USNBC) йўналиши чемпиони ҳисобланади. Нуфузли BохRеc.cоm портали Нурсултоновнинг жангини уч юлдуз (максимал – беш юлдуз) деб баҳолаган. Бу Меиримнинг спорт фаолиятидаги энг юқори мукофот. Олдинги барча учрашувлар икки юлдуздан кам бўлган.


Сувдан оқилона ва мақсадли фойдаланиш масалалари сенаторлар эътиборида\nЖорий йилнинг 25 май куни Самарқанд вилояти ҳокимлигида Ўзбекистон Республикаси Олий Мажлиси Сенати Аграр, сув хўжалиги масалалари ва экология қўмитасининг “Сув ва сувдан фойдаланиш тўғрисида”ги Ўзбекистон Республикаси Қонунининг Самарқанд вилоятида ижро этилишини ўрганиш натижаларига бағишланган мажлиси бўлиб ўтди.\nМажлисда Сенат аъзолари, Вазирлар Маҳкамасининг масъул ходимлари, халқ депутатлари Самарқанд вилояти Кенгаши депутатлари, вилоят ҳокимлиги вакиллари, шунингдек манфаатдор вазирлик, ташкилот, уюшма ва давлат қўмиталари, Суғориладиган ерларнинг мелиоратив ҳолатини яхшилаш жамғармаси ходимлари ҳамда оммавий ахборот воситалари вакиллари қатнашдилар.\nМажлисда сенаторлар томонидан таъкидланганидек, курраи заминимиздаги барча сув захираларининг 97 фоиздан ортиғи истеъмол учун яроқсиз ҳисобланиб, қолган 3 фоизи эса ер юзи ва тоғ ҳудудларини қоплаган чучук сувлар ҳиссасига тўғри келади. Таҳлиллар шуни кўрсатмоқдаки, чучук сувга аҳоли томонидан ҳамда ишлаб чиқариш ва деҳқончилик тизимида нотўғри муносабатда бўлиш туфайли дунёнинг кўп мамлакатларида бу ҳаёт манбаининг етишмаслиги натижасида катта муаммоларга дуч келинмоқда.\nИстиқлол йилларида юртимизда атроф-муҳит муҳофазаси, табиий ресурслар, жумладан, сувдан оқилона фойдаланиш масалаларига алоҳида эътибор қаратилиб, бу борада кенг кўламли ишлар амалга оширилмоқда. Хусусан, сув ресурсларидан унумли фойдаланиш, уларни муҳофаза қилиш мақсадида Ўзбекистон Республикасининг “Сув ва сувдан фойдаланиш тўғрисида”ги Қонуни қабул қилинди. Мазкур ҳуқуқий ҳужжат қишлоқ ва сув хўжалиги соҳасидаги ислоҳотларни янада чуқурлаштириш, сув ресурсларидан унумли фойдаланиш ва уларни муҳофаза қилишни такомиллаштиришга хизмат қилмоқда.\nЎрганиш шуни кўрсатдики, бугунги кунда вилоят аҳолисининг марказлашган тоза ичимлик суви билан таъминланганлик даражаси 64 фоизни ташкил этиб, 2016 йилда умумий қиймати 17,6 млрд. сўмлик 135 километр ичимлик суви тармоқлари қурилган. Натижада вилоятнинг 85,2 мингдан ортиқ аҳолиси ичимлик суви билан таъминланишига эришилган. Мазкур сув тармоқлари жами 117 та объектда қурилган бўлиб, шундан 37 таси турар жой массивлари ва қолган 80 таси қишлоқ жойлар ҳиссасига тўғри келади.\nШунингдек, 2016 йилда вилоятда 44 та ичимлик суви иншооти таъмирланган. Жумладан, Каттақўрғон шаҳар “Сувоқова” корхонасига сувни қайта тозаловчи қурилма ўрнатилиб, 64 мингдан ортиқ аҳолининг тоза ичимлик суви таъминоти яхшиланган.\nВилоятда ер ости сувларини муҳофаза қилиш ва улардан фойдаланиш мақсадида, ер ости чучук сувлари ҳосил бўладиган 47467,2 гектар ер майдонига республика аҳамиятига эга бўлган муҳофаза этиладиган табиий ҳудуд мақоми берилган. Мазкур ҳудуддаги ер ости чучук сувлари ифлосланиши ва саёзланишининг олдини олиш юзасидан кўрилган чора-тадбирлар натижасида 13 та потенциал экологик ҳавфли объект муҳофаза этиладиган табиий ҳудуд ва сувнинг муҳофаза доирасидан чиқарилган.\n2016 йилда вилоят экин майдонларининг сув таъминотини яхшилаш мақсадида 9 та янги насос агрегатлари ўрнатилган, 242,5 км суғориш тармоғи ва 869 та гидротехник иншоотда таъмирлаш-тиклаш ишлари бажарилган. 2015–2016 йилларда Сувдан фойдаланувчилар уюшмалари негизида 40 та сув истеъмолчилари уюшмаси ташкил этилган.\nВилоятда 2016 йилда 8,2 минг гектардан ортиқ майдонда сувни тежайдиган технологиялар жорий қилинган. Айниқса, бу борада Булунғур, Жомбой, Самарқанд, Нуробод ва Ургут туманларида ишлар яхши ташкил этилиб, 2016 йилда 920 гектардан ортиқ майдонда томчилатиб суғориш тизими жорий қилинган.\nВилоятда тегишли идоралар билан ҳамкорликда экологик жиҳатдан потенциал хавфли объектларни сувни муҳофаза қилиш зонаси ва қирғоқбўйи минтақа майдонларидан чиқариш борасида ҳам зарур чоралар кўрилган. Жумладан, Зарафшон, Қорадарё ва Оқдарёларининг сувни муҳофаза қилиш зоналари ва қирғоқбўйи минтақаларида жойлашган жами 57 та экологик жиҳатдан потенциал хавфли объектни муҳофаза майдонларидан кўчиришга эришилган.\nШунингдек, амалга оширилган ишлар билан бирга, йўл қўйилган хато ва айрим камчиликлар ҳам мавжудлиги сенаторлар томонидан таъкидланди. Хусусан, 21,4 фоиз ичимлик сув тармоғи таъмирталаб, айрим қишлоқ жойларидаги ичимлик суви тармоқларининг ҳолати, аксарият туманлардаги қишлоқ ичимлик сув тармоқлари сувни зарарсизлантирувчи иншоотлар билан таъминланмаганлиги сабабли, санитария меъёрлари талабларига жавоб бермайди. Вилоятнинг айрим туманларида қишлоқ хўжалиги экинларини суғориш қоидаларига тўлиқ амал қилинмаган. Айниқса, Булунғур, Пахтачи туманларида экин майдонларини суғориш қоидаларига риоя қилинмаганлиги оқибатида сув сарфи юқори даражада қолган, шунингдек тупроқнинг унумдор қатламлари ювилиб кетиши ҳолатлари вужудга келган.\nБундан ташқари, вилоятдаги сув истеъмолчилари уюшмаларининг иш ҳақи, электр энергияси, солиқ ва бошқа мажбурий тўловлардан кредитор қарздорлиги, моддий-техника базаси, техника воситаларининг таъмирталаблиги, айрим туманлардаги сув истеъмолчилари уюшмаларида ирригация ва мелиорация ишларини бажарувчи техника воситалари мавжуд эмаслиги ва сувдан махсус фойдаланиш ёки сувни махсус истеъмол қилиш учун рухсатнома беришда қатор камчиликларга йўл қўйилган.\nШу каби мавжуд муаммоларни бартараф этиш мақсадида, сув ресурсларидан комплекс ва оқилона фойдаланиш, уларни бошқариш ва муҳофаза қилиш, аҳолини тоза ичимлик суви билан таъминлаш бўйича давлат ва ҳудудий дастурларнинг самарали ижро этилишини таъминлаш юзасидан зарур чора-тадбирлар белгилашга қаратилган бир қатор тавсиялар билдирилди.


Зидан: «Реал» мавсум якунигача бурун билан ер қазишига тўғри келиши мумкин\n14:56 / 30.04.2017\n«Реал» жамоаси бош мураббийи Зайнидин Зидан Испания Примерасининг 35-турида «Валенсия»га қарши кечган ва 2:1 ҳисобидаги ғалаба билан якунланган ўйиндан кейин фикрларини билдириб ўтди.\n«Валенсия» ўз ўйинини топиб олган, голдан кейин уларнинг ўзига бўлган ишончи ортди. Биз иккинчи голни уриш учун қаттиқ ҳаракат қилдик, аммо бу ҳадеганда рўй беравермади. Менимча, биз мавсум якунига қадар ўйинларда бурнимиз билан ер қазишимизга тўғри келади.\nБу ўйинда имкониятлардан фойдалана олмаслик муаммоси кўп кўзга ташланди. Эҳтимол, «Реал» кўп ҳаяжонланганди, аммо, айтишим керакки, биз рақибга ўз режаси бўйича ўйнашга қўймадик.\nАгар ўз имкониятларингдан фойдалана олмасанг, 3 очко учун кураш олиб боришингга тўғри келади. Биз «Депортиво» билан ўйинда ҳам шундай вазиятга тушгандик. Ҳа, «Валенсия» билан ўйинда биз интригани ўлдиришимиз ҳам мумкин бўлганди, аммо бу ўйиннинг бир жиҳати, камчиликлар устида ишлаш керак бўлади. Қайд этишни истардимки, меҳмонларнинг голидан кейин биз ўзимизга ишончни сақлаб қолдик ва якунда «Реал» муҳим ғалабага эришди», – деган Зидан.\nХамеснинг ўйини ҳақида\n«У ўйинни ёмон ўтказмади, у менинг топшириқларимни бажарди. Унинг ва «Реал»нинг барча футболчилари ўйинидан қониқиш ҳосил қилдим. Яна бир бор қайтараман, агар рақиб ҳисобни тенглаштирса, сенга жуда қийин бўлиб кетади, айниқса яна гол уриш учун вақт кам қолган бўлса. Ўйлайманки, «Реал» мухлислар кўмаги туфайли ҳам «Валенсия» дарвозасига иккинчи голни урди, улар бизни олдинга чорлаб туришди. Ҳолбуки, рақибнинг йўқотадиган нарсаси йўқ эди. Биз босим остида қолгандик», – деган «бланкос»нинг бош мураббийи.\nМарсело ва Карвахалнинг ўйинлари ҳақида\n«Менинг жамоамда дунёнинг энг яхши ҳимоячилари тўп суришади. «Валенсия»га қарши ўйинда улар катта ҳажмдаги ишни бажаришди. Ростини айтсам, аввалги ўйинларда бундай ҳолатни кўрмагандим. Бу жамоа учун жуда яхши. Албатта, Марсело ва Дани «Реал»нинг муҳим ўйинчилари саналишади», – дея маълум қилган «қаймоқранглилар» жамоаси устози.\nИсконинг ҳолати ҳақида\n«У «Атлетико»га Чемпионлар Лигаси доирасида кечадиган ўйинда тушиш-тушмаслигини кейинроқ билиб оласиз. Бу футболчи аъло даражадаги спорт формасида эканини ҳамма кўриб турибди. У «Депортиво»га қарши кучли ўйин кўрсатди. Ҳар қандай ҳолатда ҳам жамоани ўйлаш керак, бу масала «Атлетико»га қарши ўйин куни аниқ бўлади.\nВараннинг қайтиши хусусида\n«Рафаэлга келсак, у Мадрид дербисида ўйнаши мумкин. У «Депортиво»га қарши ўйинда сафга қайтганди, аммо эҳтиёт бўлиш керак. Йўқ, у билан барчаси жойида, лекин биз таваккал қилишни истамаймиз. У мавсумда икки марта жароҳат олди. Мен бу яна бир бор такрорланишини истамайман», деган «Реал» устози.\nЗидан Реал Валенсия


Назарбоевнинг қизи Қозоғистон ҳукуматининг янги таркибидан ўрин олмади\n18:46 / 13.09.2016\nҚозоғистон президентининг қизи Дариға Назарбоева бош вазир Карим Масимовнинг истеъфосидан сўнг шакллантирилган янги ҳукумат таркибига кирмади. У бунгача бош вазири ўринбосари эди. Бу ҳақда Қозоғистон президенти сайтида маълум қилинган.\nШу билан биргаликда, эски ҳукуматнинг аксарият аъзолари ўз лавозимларини сақлаб қолган.\nСобиқ бош вазир — Карим Масимов Миллий хавфсизлик қўмитасига раҳбарлик қила бошлади.\nМамлакат мудофаа вазири этиб Бош штаб бошлиғи, Қозоғистон Мудофаа вазири ўринбосари Сакен Жасузаков тайинланган. Бунгача шу лавозимда ишлаган Имангали Тасмагамбетов бош вазир ўринбосари сифатида иш бошлайди.\nҚозоғистон МСК раҳбари лавозимини собиқ Адлия ишлари вазири Берик Имашев эгаллаган.\nНазарбоев бош вазир Дариға Назарбоева\n«Президент ҳаммасини билади». Дариға Назарбоева Қарағандадаги вазиятга тўхталди


Баъзи бир чаласавод кишилар илмли одам динсиз бўлади, кишининг илми қанча кўпайса, унинг динсизлиги ҳам шунча ортади, деб ўйлайдилар. Ҳақиқатда эса ҳеч бир замонда илм ўз эгасини худосизликка олиб бормаган. Ҳақиқий олим тўғри илмий ишлар олиб боргани сайин ўзи чексиз бир оламда яшаётганини билади. Бу оламда ажойиб тартибли интизом ҳукм сураётганини, ҳеч бир нарса тартибсиз ёки беҳуда эмаслигини тўла тушунади. Буларни тўғри идрок этиш Аллоҳга ишонишга олиб келади.\nОлмониялик олим Динард охирги IV асрда яшаб, инсоният маданиятига улкан ҳисса қўшган 290 нафар олимнинг фикрини ўрганиб чиқиб, қуйидаги натижалар тўплаган: 290 кишидан 20 киши ҳеч бир аниқ эътиқодга эришмаган, 242 киши Аллоҳга ишонувчи, фақат 20 кишигина дин билан қизиқмаганликларини айтганлар.\nАгар дин билан қизиқмаган кишиларни (олимларни) атеист деб атасак, дунё миқёсидаги ушбу 290 нафар улкан олимдан 92 фоизи диндор бўлиб чиқади. Шундан кўриниб турибдики, илмли киши диндор бўлиши ажабланарли ҳол эмас, қолаверса, илм билан дин бир-бирига зид ҳодиса эмас экан. Ўтган асрнинг машҳур олимларидан бири Пастор шундай деб ёзади: «Иймон ҳеч қандай тараққиётга тўсқинлик қилмайди. Чунки ҳар бир тараққиёт худонинг яратган нарсаларидаги ажойиботларни очиб беради. Агар мен бугун кечагидан кўра илмлироқ бўлсам, Аллоҳга бўлган ишончим ҳам кечагидан мустаҳкамроқ бўлади».\nБу табиий илмларнинг улкан олимлари айтган фикрлардир. Машҳур доктор Андрей Кунавиндан бир киши: «Эшитишимча, кўпгина олимлар динсиз бўлар эмиш, шу тўғрими?» деб сўрабди.\nДоктор: «Менимча, бу фикр тўғри эмас. Аксинча, мен илмий ишларим жараёнида, баҳсларда шуни тушуниб етдимки, илм майдонида шуҳрат қозонган улкан олимлардан ҳеч бири динсиз бўлмаган. Лекин одамлар уларнинг гапларини нотўғри тушунганлар».\n«Худосизлик, бошқача қилиб айтганда, моддий худосизлик илм кишисининг фикрича, ишига ва ҳаётига тескари нарсадир. Олимларнинг фикрича, ҳар бир нарсанинг яратгувчиси бор. У бир нарсанинг ҳақиқатини билиш учун ақлни ишга солади. Ишхонасига умид билан, қалби тўла ишонч билан киради. Ҳақиқий олимларнинг кўпчилиги ўз ишларини маърифатга, инсонларга ва Аллоҳга бўлган муҳаббатлари туфайли ўрнида бажо қиладилар», дейди.\nДоктор Алғберт Макоб шундай деган эди: «Илмий ишлар билан шуғулланишим Аллоҳга бўлган ишончимни мустаҳкамлади. Ҳаттоки аввалгидан кўра мустаҳкамроқ, асослироқ бўлишга олиб келди. Ҳеч шубҳа йўқки, илм албатта инсонда Аллоҳнинг қудратини яхшироқ тушунишга ёрдам беради. Инсон ўз илмий ишларида янгилик кашф қилган сари Аллоҳга бўлган Иймони ҳам кучайиб бораверади».\nМашҳур инглиз файласуфи Франсис Бэкон айтадики: «Инсон фалсафадан озгина хабардор бўлса, динсизликка яқинлашади. Аммо фалсафани чуқур ўрганган киши эса динга қайтиб келади».\nШу эътирофлардан кўриниб турибдики, илм фақат ҳақиқий илмгина улкан олимларнинг худога ишонишига сабаб бўлган. Қуръон бу ҳақиқатни 15 аср аввал айтиб ўтган.\nИслом диничалик илмни улуғлаган дин, тузум ёки фалсафа йўқ.\nҲар бир шахсга илм талаб этишни фарз қилиш фақат Исломда бор, холос.\nҚуръони Каримда илм ва уламолар энг олий мақомга қўйилган.\nМусулмонлар ўз ҳаётларида Қуръон ва Суннат таълимотларига амал қилиб яшаган пайтларида илм нурини бутун оламга тарқатганлар. Ёшу қари, эркагу аёл бешикдан то қабргача илм талаб қилиш ўзи учун фарз эканини тўла ҳис қилган ҳолда, умр бўйи ўзини толиби илм ҳис қилиб яшаган. Ана ўша даврни яхшилаб ўрганган ғарблик инсофли шарқшунослардан бири, Ислом умматини бутунлигича мадрасага қатнайдиган уммат, деб васф қилган.\nБу жуда ҳам тўғри васфдир. Ўша-Ислом шариати бўйича ҳаёт кечирган вақтда Ислом нуридан баҳраманд бўлган ҳар бир ўлкада илм-фан, маърифат ва маданият гуллаб-яшнаган. Илмнинг ҳар бир соҳасида оламшумул кашфиётлар қилинган, улкан уламолар етишиб чиққан.\nАйрим дин душманлари аййуҳаннос солаётганидек, Ислом ҳеч қачон илмга қарши бўлмаган, балки жаҳолатга қарши бўлган. Агар баъзи бир кавний ва табиий илм уламолари тазйиққа учраган, азобланган ва ўлдирилган бўлсалар, бошқа динлар вакиллари томонидан қилинган бу Исломнинг бунга ҳеч қандай алоқаси йўқ.\nИслом-илм дини эканини фақат жоҳилларгина инкор қилишлари мумкин. Ким Исломнинг илмга муносабатини аниқ билмоқчи бўлса, дин душманларининг бўҳтонларини бир тарафга йиғиштириб қўйсину Қуръони Карим ва Ҳадиси Шарифдан илмга тегишли оят ва ҳадисларни ўргансин.\nКим Исломнинг илмга муносабатини аниқ билмоқчи бўлса, тарихга назар солсин, Исломга амал қилинган пайтда ҳар бир мусулмон юртидан кўплаб алломалар чиққанига гувоҳ бўлсин, илм-фан маданият мисилсиз ривожланганини билиб олсин!\nАллоҳ таоло: «Албатта, Аллоҳдан бандалари ичидан фақат олимларигина қўрқарлар», деган.\nЯна У зот: «Биладиганлар билан билмайдиганлар тенг бўладиларми?» деган.\nУ зот яна: «Бу мисолларни одамларга келтирамиз, уларга фақат олимларнигина ақли етар», деган.\nБиринчи оятда Аллоҳдан қўрқиб, Уни улуғлаш фақат илмли кишилар томонидангина содир бўлиши таъкидланмоқда. Демак, илмсиз киши Аллоҳдан қўрқмайди ҳам, уни улуғлмайди ҳам. Тажриба ушбу Қуръоний ҳақиқатни тасдиқлади. Турли илмлар бўйича мутахассис олимлар Аллоҳни танишларини эълон қилиб, иймон-эътиқодсиз яшаш мумкин эмас, деган фикрга келганларини айтдилар ва айтмоқдалар.\nУчинчи оятда эса, келтириладиган масалаларни англаб улардан ўрнак олиш учун ҳам илм зарурлиги таъкидланмоқда. Бу ҳам илмни ва олимни улуғлашдир.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Ким илм талаб қилиш йўлига тушса, Аллоҳ унга жаннатнинг йўлини енгиллаштиради», дедилар. Муслим, Абу Довуд ва Термизий ривоят қилишган.\nИлмга тарғиб қилиш учун бундан ортиқ, тарғиб бўлмаса керак. Ҳар бир инсоннинг олий мақсади жаннат. Жаннатга эришиш учун у ҳар нарса, ҳар қандай қийинчиликларга тайёр. Илм талаб қилиш эса, жаннатнинг йўлига тушишдир. Илм йўли билан борган одам охири жаннатнинг эшиги олдидан чиқади.\nКези келганда муҳим бир масалани эслаб қўйиш зарур. Ояти карима ва ҳадисларда зикри келган илм ҳақида кишилар ичида тушунмовчиликлар мавжуд. Баъзилар оят ва ҳадисларда зикр этилган илмдан мурод, диний илмлар, дейдилар. Бу нотўғри фикр! Оят ва ҳадисларда зикри келган илм ҳамма фойдали илмларни ўз ичига олади. Диний илмлар албатта биринчи ўринда туради. Аммо, бошқа илмлар кўзда тутилмаган дейишлик мутлақо нотўғридир. Агар фақат диний илмлар кўзда тутилса қайд қилинади. Мисол учун, Аллоҳ кимга яхшиликни раво кўрса динда фақиҳ қилиб қўяди, дейилган ҳадис. Шунга ўхшаш бошқа исломий илмлар ҳақида гап кетганда уларнинг номи ва сифати ҳам зикр қилинади.\nШунинг учун ояти карима ва ҳадиси шарифларда зикри келган илмдан мурод барча фойдали илмлар бўлиб, уларга қилинган ваъдаларга иймон ва ихлос билан уринган мўмин-мусулмонлар эришади, дейишимиз тўғри бўлади.\nБу қоидани ушбу ҳадиси шарифга ишлатадиган бўлсак, мўмин-мусулмон киши ўзи учун, жамияти учун, инсонлар учун фойдали илмга «бу-менга Аллоҳнинг амри, Исломнинг талаби» дея уринса, у жаннатнинг йўлига тушган бўлади. Аллоҳ таоло унга жаннатнинг йўлини енгиллаштиради.\nИсломда илм талаб қилиш ҳар бир мусулмон учун бешикдан то қабргача фарз қилган. Бу маънони кенгроқ тушунишга ҳаракат қилайлик. Фарз Аллоҳнинг қатъий амри бўлиб, уни бажариш ҳар бир мўмин учун мажбурийдир. Фарз амални бажармаган одам катта гуноҳ иш қилган бўлади, охиратда иқобга учрайди.\nБиринчиси, фарзи айн.\nИккинчиси фарзи кифоя.\nФарзи айн ҳар бир мусулмон шахсан бажариш лозим бўлган ишдир. Уни биров учун бошқаси адо этгани билан бўлмайди. Бунга намозни мисол қилиш мумкин. Балоғатга етган ҳар бир мўмин инсон беш вақт намозни ўқиши фарзи айн. Ўқимаган одам гуноҳкори азим бўлади.\nФарзи кифоя эса, баъзи бир мусулмонлар адо этса бошқалар учун ҳам кифоя қиладиган ишдир. Бунга мисол, жаноза намозидир. Бир мусулмон вафот этса, уни ювиб-тараб, жанозасини ўқиб кўмиш ҳамма мусулмонлар учун фарз бўлади. Аммо, фарзи кифоя бўлгани учун баъзи мусулмонлар жанозасини ўқиса, кифоя қилади. Бошқалардан фарз соқит бўлади.\nҲар бир мусулмон учун ўзига керак нарсани, ҳаёти учун зарур илмни, дину диёнатни, ҳалол-ҳаромни билиб олишда зарур бўлган ҳар бир нарсани ўрганиш фарзи айндир. Ҳар бир мусулмон бу ишни қилиши шартдир. Қилмаган одам гуноҳкори азим бўлади.\nМусулмонлар жамоаси учун керакли бўлган ҳунар ва илмларни талаб қилиш эса, фарз кифоядир. Ҳаётнинг ҳар бир соҳасида етарли мутахассисларни тайёрлаб олиш Ислом жамиятининг барча аъзоларига фарз бўлади. Эҳтиёжни қондирадиган даражада ва ададда мутахассис тайёрлаган жамият аъзолари бўйнидан мазкур умумий масъулият соқит бўлади.\nПайғамбаримиз соллаллоҳу алайҳи васаллам доимо яхш..\n...Мусулмон инсонни бу дунёдан кетиши олдидан қили..\n“Сен мўминларга айт, кўзларини тийсинлар ва фаржла..\nАллоҳ таоло: «Ва сизлардан фақат зулм қилганларнин..\nАнас ибн Молик разияллоҳу анҳудан ривоят қилинган ..


Товуқ гўшти ва гуручдан мазали шўрва пиширамиз - Hidoyat.uz\nТовуқ гўшти ва гуручдан мазали шўрва пиширамиз\nАсосий саҳифа Жамият Пазандалик Товуқ гўшти ва гуручдан мазали шўрва пиширамиз\nЧоп этилди Iyul 16, 2020 Товуқ гўшти ва гуручдан мазали шўрва пиширамизda fikr bildirishni o'chirish\nУшбу таом бир зумда тайёрланиши, енгил ҳазм бўлиши билан ўзига хос ҳисобланади.\nТовуқ гўшти — 150-200 гр\nСув —1200 мл\nКартошка — 3 дона\nГуруч — 2 қошиқ\nКўкатлар таъбга кўра\nТовуқни тузли сувга солиб, 20 дақиқа давомида қайнатиб олинг.\nГўшт пишганидан кейин олиб, бўлакларга бўлинг.\nПиёзни ўртача қалинликда тўғранг ва товада қовуриб олинг.\nКартошка ва сабзини «кубик» шаклида тўғраб, ювилган гуруч билан бирга қайнаб турган бульонга солинг.\nКартошка пишганидан кейин товуқ гўштини ва қовурилган пиёзни солинг, кўкат қўшинг.\nТаом ёнига нонни қиздириб, сабзавотлардан енгил салат тайёрлаб дастурхонга тортиш тавсия қилинади.\nШўрва тайёр, ёқимли иштаҳа!\nАли Тантовий раҳимаҳуллоҳнинг гўзал ахлоқи


Аёллар бармоқларининг узунлигининг нисбати уларнинг маънавий аҳлоқ қиёфаларига таъсир қиладими? - Anhor\nAnhor Все посты Аёллар бармоқларининг узунлигининг нисбати уларнинг маънавий аҳлоқ қиёфаларига таъсир қиладими?\nФакт: Sof.uz “Олимлар: аёлларнинг хиёнатга мойиллигини бармоқ узунлигига қараб аниқлаш мумкин” номли мақолани эълон қилди. Мақолада Оксфорд университети олимлари тадқиқот ўтказиб, чап қўлининг кўрсаткич бармоғи номсиз бармоғидан узунроқ бўлган аёллар ўз жуфтига хиёнат қилишга мойил бўлишларини аниқлашгани Biology Letters журналига асосланиб тасдиқланади. () унда тадқиқотлар натижалари эълон қилинади.\nОлимлар нашрнинг ёзганидек, бармоқлар узунлиги ўзаро муносабати аёллар жинсий гормони эстрогенлар даражасини акс эттирганлиги тасдиқланади.Тадқиқотда жами 474 нафар киши иштирок этиб, улардан анкета тўлдиришни сўрашган, шунингдек анатомик кўрсаткичлари ўлчаниб, таҳлиллар олинган.\nМақола ҳақиқатдан мавжуд. Бироқ мақола андрогенларнинг ҳосилага таъсир кўрсаткичи сифатини ва инсонларда социосексуал аломатларга таъсирини ўрганишга бағишланган. Бироқ бу тенгламада ирсиятнинг роли номаълумлигича қолмоқда.\nЦитата: “Иккинчи ва тўртинчи рақамлар ўртасидаги нисбат (2Д:4Д) андрогенларнинг ҳосилага таъсир кўрсаткичи сифатида кенг қўлланилган ва инсонларда қатор социосексуал аломатлар билан боғлиқ бўлган. Бироқ бу тенгламада ирсиятнинг роли номаълумлигича қолмоқда. Бу ерда (N = 474) биз тестдан ўтказамиз, биринчидан, 2D: 4D ўртасида ҳамда тўққиз ирсиятда нейрокимёвий рецепторлар (AR, OXTR, AVPR1A, OPRM1, DRD1 / 2, ANKK1, 5HTR1A / 2A) бир нуклеотид полиформизмлар билан уйғунликда ва иккинчидан, рақамлар нисбати ва ирсий ўзгаришлар ва социосексуаллик ўртасида алоқа билан бавосита ифодаланади”.\nМуаллифлар ёзишда давом этадилар: “Коррекциянинг замонавий услубларига оид муаммоларига қарамай, биз mpermнинг PLINK жойини ўзгартириш функциясидан фойдаландик. Тажрибалардан ҳеч бири репликацияни ўрганиш лозимлигига ишора қилган коррекцияни бошидан кечирмади. Бироқ бундан келиб чиққан ўгит шундан иборатки, бу натижаларни эҳтиёткорлик билан талқин этиш лозим”. Мақола илмий бўлиб, бармоқларининг узунлиги аёллар аҳлоқига боғлиқ эканлиги ҳақидаги ибтидоий изоҳга ишора қиладиган ҳақиқатдан йироқ.\nХулоса: Биринчи: Матн илмий тадқиқот натижаларини жўнлаштиришга қурилган. Иккинчиси: Мақола гендер-ҳақоратли тилда ёзилган бўлиб, маълумоти оз бўлган инсонларнинг нигоҳига тушгудек бўлса, қизлар ва аёллар тақдири учун реал салбий оқибатларга олиб келиши эҳтимоли бор.\nУчинчиси, оилавий ҳаётдаги муаммолар –мураккаб муаммолар мажмуаси, муайян социумда бўлган икки инсоннинг тарбия ва ўзаро муносабатлари натижаси. Эр-хотинларнинг хиёнатини аввалдан айтиб бериш ва умуман бармоқлар узунлигига қараб ёки инсоннинг бошқа физиологик хусусиятлари асосида хиёнатга мойиллигини аниқлаш сира мумкин эмас.\nМақола – фейк. Илмий тадқиқотлар натижаларини соддалаштириш охир-оқибат илмий тадқиқотлар натижаларини бузилишига олиб келади.\nМосквада Dreamliner UK-78702 га нима бўлди?


Боланинг иймоний Тарбияси – Болаларнинг иймонга оид саволлари\nDushanba, May 16 2022\nБоланинг иймоний Тарбияси\nKitobni yuklab oling PDF\nМазмун жиҳатидан тарбия мавзуларининг энг муҳими боланинг иймоний тарбиясидир. Чунки у яхши одатларни шаклланиши ва ўзлаштирилишини, тўғри ақиданинг қалб ва онгнинг тўрига ўрнашиши ва сингишини, барча ишларда устун гўзал ахлоқли бўлишини таминлайди. Мана шу болалик даврида дунёқараш юзага келади, сўнг хулқ-атвори, юриш-туриши ва муомалалари унинг устига қурилади. Кишининг дунёдаги бахтиёрлиги ва охиратдаги ютуғи воқеий ҳаётида амалга оширган ишларига қараб бўлади. Бунинг амалга ошишига ёрдам бериш эса, ота-оналарнинг вазифасидир. Дарҳақиқат, Қуръони карим бу масалага алоҳида эътибор қаратган. Аллоҳ таоло деди: «Аллоҳ сизга фарзандларингиз ҳақида амр қилур” (Нисо, 11). Пайғамбар соллаллоҳу алайҳи ва саллам ҳам бу масалани очиқ-ойдин баён этганлар: «Шубҳасиз, ҳар бир туғилган бола фитрат (соф табиат) билан туғилади. Бас, ота-онаси уни яҳудий ёки насроний ёхуд мажусий қилади” (Бухорий, 1358).\nБу ҳадис бир қатор нарсаларга далолат қилади. Улар:\nИймон инсоннинг табиатидир. Уни ўзгартирганлар башарий офатлардан бирига дучор бўладилар.\nҲадис ота-онанинг тарбиядаги масъулияти ва ролининг катталигига эътибор қаратмоқда.\nҲадис тарбияда муҳитнинг таъсири катталигига ишора қилмоқда.\nИнсон қалбининг илк кунданоқ ҳеч қандай ҳужжат ва далилга эҳтиёж ҳис қилмасдан иймонга очиб қўйилгани Аллоҳ субҳонаҳу ва таолонинг фазли марҳаматидандир. Шундай экан, ота-оналар фарзандларини энг яхши суратда асрашлари, бу соғлом фитратни покиза ҳолда сақлашлари ва уларни Қуръон ва Суннатдаги очиқ оят-ҳадисларга асосланган тўғри дин узра тарбиялашлари лозим. Шунингдек, ота-оналар тушунчаларини номаълум жойлардан олган атроф-муҳитининг тарбиясига таянмаслиги ва ишонмаслиги лозим. Тақлид устига қурилган мусулмончилик, дунё бир-бирига яқинлашган ҳамда ҳамма томонга очилган бир замонда бузилишлардан, мусулмон кимлигининг эриб кетиши ва шахсиятнинг заифлашишидан ҳимоя қилолмайди.\nБоланинг покиза қалби нақш ва суратлардан холи бўлган қимматбаҳо тош бўлиб, ҳар қандай нақшни, яъни ҳар қандай ишловни қабул қилаверади. Агар унга яхши хулқ ва одатлар ўргатилса, бола яхшилик узра улғаяди ва дунё-ю охиратда бахт-саодатли бўлади. Ота-онаси, барча устоз ва ўқитувчилари унга унинг савобида шерик бўлишади. Борди-ю, бола ёмонликка одатлантирилса ҳамда ҳайвонлар сингари беэътибор қолдирилса, бахтсиз бўлиб, ҳалокатга юз тутади. Бунинг гуноҳи ота-онаси ва тарбиячиларининг бўйнига тушади. Чунки болани тўғрилашнинг энг қулай пайти ёшлик давридир. Бола ўз ҳолига ташлаб қўйилса, билганидай яшаб, ёмон хулқда қотса, кейин уни қайтариш жуда қийин бўлади.\nТўғри исломий таълимотга риоя қиладиган, иймонан кучли оилада улғайган бола, ҳамма нарсада ота-онасига тақлид қилади ва ўз тушунчаларини ота-онасининг дунё қарашига мувофиқ шакллантиради. Афсуски, диний тушунчаларни қаттиқ ва кескин йўл билан ўргатишга ҳаракат қилаётган ота-оналарни ҳам учратамиз. Бу нарса болаларда тескари натижага олиб келади. Шунингдек, бола диний асосларга риоя қилинмаган оилада улғайса, мустақил равишда динга қизиқиши қийин бўлади. Негаки, бола ёшлигида диннинг таъсирини кўрмагандан унда бирорта диний фикр шаклланмайди\nБолада дин Аллоҳнинг борлиги ҳақидаги фикр билан бошланади. Сўнгра кўп ўтмай, яратилиш, охират, фаришталар ва шайтонлар ҳақидаги фикрлар пайдо бўла бошлайди. Болаларда диний ривожланиш кўринишлари тўртта хусусиятда намоён бўлади:\nВоқеийлик. Бола диний тушунчаларни ҳис қилинадиган воқеий деб билади. Бола улғайган сари мавҳум нарсаларни тушуниши аста-секин ривожланади ва ҳақиқатни идрок этади. Ўсмирлик даврига келганда бу нарсаларни янада кенгроқ тушунади.\nШаклийлик (тақлидчилик): болалар катталарнинг ибодат ва дуоларига маъноларини билмаган ва уларнинг юксак руҳиятини ҳис қилмаган ҳолда шаклан тақлид қиладилар. Тарбиячи болаларнинг бу даврдаги катталарга интилиш хусусиятларидан фойдаланиб, уларга Ислом арконлари ва ахлоқини ҳамда иймон арконлари ва далилларини ўргатиши мақсадга мувофиқ бўлади.\nМанфаатчилик: болалар баъзи ибодатларни адо этиш билан ота-онаси, ўқитувчиси ва атрофидагиларни хурсанд қилаётганини билади. Шу сабабдан буни уларнинг муҳаббатини қозониш, баъзи манфаатларга эришиш ёки жазодан қутулиб қолиш учун қилади.\nБоғлиқлик: бола динига мансуб бўлиш ва дўстликка бўлган ички фитрий эҳтиёжи билан боғланади. Мансуб бўлиш кўринишларининг энг олийси, Аллоҳ азза ва жаллага дўст бўлишдир. Юқорида айтиб ўтилганлардан, иймоний тарбияга эътибор қаратишнинг аҳамиятини, ота-оналар ва мураббийлар ёшларни иймонга яқинлаштиришга жиддий ҳаракат қилишлари лозимлигини англаб етамиз. Айниқса, фитналар, чалғитадиган нарсалар ва турли-туман кўнгилхушликлар кўпайган бир замонда бу масала янада аҳамиятли. Ота-оналар қилишлари лозим бўлган муҳим ишлар қуйидагилардир:\nБиринчи: боланинг руҳида тавҳид калимасини таълим беришда асос бўлган фитратни жонлантириш.\nИккинчи: Аллоҳ муҳаббати ва Расули соллаллоҳу алайҳи ва саллам муҳаббатини мустаҳкамлашга ва Қуръонни ўрганишга ундайдиган иймон ва унинг олти рукнини кучайтириш.\nИнсоннинг руҳида мавжуд бўлган диний фитрат тарбия ишларида ота-оналарга ёрдам беради. Соғлом фитрат эътиқод қилишнинг инстинкт (ички ҳис, майл) эканини кўрсатади. Бу майл ҳам бошқа майллар каби ўзгартириш ва алмаштиришни қабул қилмайди, фақат ривожлантириш ва йўллантиришни қабул қилади, холос. Бу фитрат яратилиш мақсадидан бошқа тарафларга қўлланилиши мумкин. Шу сабабдан Ислом, фитратни яратилиш мақсади томонга йўналтиришга чақиради (яъни, тавҳидга чорлайди).\nМусулмон боланинг иймоннинг олти рукни асосида улғайиши энг муҳим масалалардан ҳисобланади. Бу рукнларнинг энг муҳими Аллоҳ таолога иймон келтиришдир. Аллоҳга иймон келтириш ва Аллоҳни яхши кўриш ҳосил бўлгандан кейин, иймоннинг қолган рукнлари ўртача чиқади. Аллоҳ Ўз муҳаббатини иймон ва бўйин эгиш асосларининг энг мустаҳкамларидан қилди. Бошқача қилиб айтганда, Аллоҳни яхши кўриш, Аллоҳга ибодат ва душманларига адоват қилиш учун шартдир. Бу муҳаббат дунёдаги барча муҳаббатдан устун бўлиши лозим. Бу ҳақда Аллоҳ таоло шундай деган: «(Эй Муҳаммад алайҳис-салоту вас-салом), айтинг: «Агар ота-оналарингиз, болаларингиз, ака-укаларингиз, жуфтларингиз, қариндош-уруғларингиз ва касб қилиб топган мол-дунёларингиз, касод бўлиб қолишидан қўрқадиган тижоратларингиз ҳамда яхши\nкўрадиган уй-жойларингиз сизларга Аллоҳдан, Унинг пайғамбаридан ва Унинг йўлида жиҳод қилишдан суюклироқ бўлса, у ҳолда то Аллоҳ ўз амрини (яъни, азобини) келтиргунича кутиб тураверинглар. Аллоҳ итоатсиз қавмни ҳидоят қилмас” (Тавба, 24). Аллоҳ улардан рози бўлган бандалари ҳақида сўз юритганда, уларнинг биринчи сифатлари Аллоҳни яхши кўришлари эканини айтди: «Эй мўминлар, сизларнинг ичингиздан кимда-ким динидан қайтса, Аллоҳ бошқа бир қавмни келтирурки, Аллоҳ уларни яхши кўрур, улар Аллоҳни яхши кўрурлар. Улар мўминларга ҳокисор, кофирларга эса қаттиққўл, бирон маломатгўйнинг маломатидан қўрқмай Аллоҳ йўлида курашадиган кишилардир. Бу Аллоҳнинг фазлу марҳамати бўлиб, Ўзи хоҳлаган кишиларга берур. Аллоҳ фазлу карами кенг, билгувчидир” (Моида, 54).\nАллоҳ таоло холис тавҳиднинг Аллоҳни мутлақ яхши кўриш билан бўлишини баён қилди: «Одамлар орасида шундай кимсалар борки, улар ўзгаларни Аллоҳга тенг билиб, уларни Аллоҳни севгандек севадилар. Иймонли кишиларнинг Аллоҳга бўлган муҳаббатлари қаттиқроқдир” (Бақара, 165).\nЯратилишимиз мақсади бўлган қуллик, муҳаббат мартабаларининг энг олийсидир. Тавҳиднинг асли ва руҳи, муҳаббатни ёлғиз Аллоҳга холис қилишдир. Қуллик қилишнинг асли, ҳатто ибодатнинг ҳақиқатидир. Банда Аллоҳни яхши кўрмасдан ва бу муҳаббати барча нарсаларга бўлган муҳаббатдан устун ва ғолиб бўлмасдан\nҳамда унга кўра ҳукм қилмасдан туриб унинг тавҳиди комил бўлмайди. Яъни, банданинг саодати ва нажоти бўлган бу муҳаббатга қолган муҳаббатлари тобе бўлгандагина унинг тавҳиди комил бўлади.\nИймон устига қурилган бу муҳаббат болаларнинг хулқ-атворларини ўнглайдиган, уларни Ислом динида, Аллоҳ таолонинг ва Расулуллоҳ соллаллоҳу алайҳи ва салламнинг тоатида собитқадам қиладиган воситаларнинг энг улуғидир. Кимнинг қалбига Аллоҳ ва Расулининг муҳаббати экилса, у ақидаси, ибодати ва ахлоқида мустақим, тўппа-тўғри бўлади. Баъзи масалалар ва нарсаларда адашса, ғофил бўлиб ёки унутиб хатога йўл қўйса ҳам, Аллоҳнинг изни билан, унинг қалбидаги бу муҳаббат уни тўғри йўлга қайтаради. Чунки муҳаббатнинг фақат ташқи эмас, ички майллари, ундовлари ҳам бор.\nИслом ақидасининг борлиқ ҳақидаги қараши, инсоннинг фитрати ва табиатига монандлиги билан, соғлом ақлга мувофиқлиги, унга зид эмаслиги билан ажралиб туради. Шунингдек, у бошқа ақидаларда мавжуд бўлмаган хусусиятлар билан ажралиб туради. У фикр, эътиқод, ахлоқ ва шариат низомлари мукаммал бўлган ақидадир. У фикр ва ақида низомига\nэгалиги билан борлиқнинг бошланиши, оқибати, ичида ва ташқарисида мавжуд бўлган ҳақиқатлар ҳақида кенг қамровли изоҳ беради. Яна, инсон ҳаётининг бошланиши ва ниҳояси ҳақида хабар беради. Сўнгра борлиқнинг яратилиш мақсадини, инсонга уни амалга ошириши учун яратилиш ғоясини белгилаб беради. Шу тариқа, инсоннинг ақлий табиатидан келиб чиқиб сўраши керак бўлган борлиққа тааллуқли саволларига жавоб беради. Зеро, инсон бу саволларга етарли жавоблар тополмаса, ҳаётда хотиржам бўлмайди ва таскин топмайди. Ҳаётнинг маъносини тополмагани учун доимий изтиробда ва ташвиш билан яшайди.\nИймоний тарбияни таълим олган киши қўлга киритадиган бир қанча самаралар бор. Қуйида улардан баъзиларини келтирамиз:\nэзгу ишларни қилишга ошиқиш ва мусобақалашиш. Мўмин киши Аллоҳнинг розилиги ва раҳматига эриштирадиган ҳар бир сабабни топишга ҳаракат қилади.\nички бошқарув тизимини мустаҳкамлаш. Зеро, инсоннинг хулқ-атворини тирик иймонгина тартибга солади.\nдунёда зоҳид бўлиш. Мўминнинг қалби дунёга боғланмайди, бутун диққат маркази ва муомалаларининг ягона мақсади дунё бўлмайди.\nилоҳий дастак. Аллоҳ таоло мўмин бандасига фойдали бўлган ишларини ҳақиқий маънода рўёбга чиқаради ва уни икки дунё саодатига эриштиради.\nАллоҳга рағбат қилиш. Банданинг иймони ортган сари Раббига бўлган ишончи ва рағбати ҳам ортади ва яралмиш нарсалардан юз ўгиради.\nодамлар орасида муаммолар ва нохуш ҳолатларнинг йўқолиши. Қалбда иймон ортган сари унга нафс-ҳавонинг таъсири камаяди, ирода кучаяди ва соҳибини гўзал хулқларга ундайди.\nодамларга ижобий таъсир қилиш. Иймони кучли мўмин ўзини ва атрофидагиларни ислоҳ қилишга интилади.\nтинчлик ва хотиржамликни ҳис қилиш. Банданинг қалбига иймоний ишонч жойлашганда ундан одамларни даҳшатга соладиган қўрқувлар тарқалиб кетади.\nОта-оналар фарзандларига иймонларини кучайтирадиган, юриш-туриш ва хулқ-атворларини тузатадиган, Муҳаммад соллаллоҳу алайҳи ва салламнинг умматига мансуб бўлиш ҳиссини мустаҳкамлайдиган таълимни беришлари вожибдир. Бу маъно таҳтига дохил бўладиган асосий нарсалар қуйидагилардир:\nИймоннинг олти рукнини таълим бериш. У инсоннинг фитрати ва табиатига мос, шариатни ўз ичига олган умумий иймон бўлиши лозим. Иймоннинг руҳини йўқотадиган ташқи кўринишга эътибор қаратишдан узоқ бўлиш билан бирга, қалбларни уйғотадиган, ақлларни ҳаракатлантирадиган ва хулқ-атворларни ислоҳ қиладиган амалий йўл бўлишига ҳаракат қилиш керак.\nБолаларга Пайғамбар соллаллоҳу алайҳи ва салламни яхши кўришни, у зотнинг аҳли байти, завжалари ва барча саҳобаларини ҳаддан ошмаган ва ҳақсизлик қилмаган ҳолда яхши кўришни таълим бериш.\nБолаларга динни, унинг маросимларини ва нишоналарини улуғлашни ўргатиш ҳамда уларни таҳқирлашдан, оёқ ости қилишдан ва бунга бефарқ қолишдан огоҳлантириш.\nБолаларга иймоннинг солиҳ амалларсиз комил бўлмаслигини ўргатиш. Зеро, иймон тоат билан ортади, маъсият билан камаяди. Яъни, хулқ-атвор, юриш-туриш ва ибодатда ўз мевасини бериши учун тўғри иймоний тарбия зарурдир.\nБолаларнинг қалбида охиратга бўлган иймонни ва уни улуғлашни ўрнатиш. Охиратдаги жазо/мукофотни банданинг дунёда қилган амалларига боғлиқлигини, ким дунёда гўзал иймон соҳиби бўлса, унга жаннат, ким гуноҳкор бўлса, унга дўзах бўлишини ўргатиш.\nАллоҳ таолонинг бандаларини мунтазам кузатиши, уларни кўриб, эшитиб туриши ва уларнинг ҳолатларидан бирон нарса У зотга махфий бўлмаслигини болалар онгига сингдириш.\nБолага унинг ҳақда эканини чуқур ҳис қилдириш. Бу нарса уни динини азизлик ва куч билан тутишга чорлайди.\nБу услубларни иккига бўлиш мумкин: оқ-қорани ажратиш ёшидан олдинги ва оқ-қорани ажратиш ёшидан кейинги даврдаги услублар.\nОқ-қорани ажратиш ёшидан олдин бола қалбига иймонни ўрнатишга ёрдам берадиган нарсалар:\nБолага атрофида ҳар доим эшитадиган Абдуллоҳ, Абдурраҳмон ва Абдулкарим каби Аллоҳга қулликни ифода этган исмларнинг маъноларини умумий суратда изоҳлашга ҳаракат қилиш, азонга қулоқ солишига эътибор бериш, кеча ва кундуз ўқиладиган зикр ва дуоларни ўргатиш, уларни айттириш ва айтиладиган вақт келганда эслатиш, Аллоҳ таолонинг унга берган неъматларини эслатиш, хоссатан, доимий такрорлангани учун таомланишда айтиладиган: таомдан олдин «бисмиллаҳ”, таомдан кейин «алҳамдулиллаҳ” дейишни ўргатиш.\nҚуръондан баъзи сураларни ёдлатиш ва уларнинг Аллоҳ таолонинг каломи эканини тушунтириш. Улардан дастлаб Фотиҳа, Ихлос, Фалақ ва ан-Нас сураларини ўргатиш мақсадга мувофиқ бўлади. Шунингдек, болага тўғри иймоний маъноларни таълим берадиган баъзи қасида ва нашидларни ёдлатиш мумкин.\nБолага Аллоҳнинг исмини шодлик ва хурсандчилик вазиятларига боғлаб эслатишга эътибор бериш. Болалик даврида Аллоҳ таолонинг исмини шиддат ва азоб билан боғламаслик даркор. Шунингдек, бу даврда Аллоҳнинг ғазаби, азоби ва дўзахи ҳақида кўп гапирилмайди.\nАллоҳнинг қудрати ва азаматини ҳис қилдириш учун болани ахлоқ, куч-қувват ва ўзини тутишда чиройли йўлга йўналтириш. Шу тариқа, у Аллоҳ таолони яхши кўради, Аллоҳ ҳам уни яхши кўради ва бутун коинотни унга бўйсиндиради.\nБолага юриш-туриш, муомала одобларини ўргатиш, раҳмат-марҳаматга, ёрдамсеварликка, гапириш ва тинглаш одобларига одатлантириш, чиройли ўрнак бўлиш йўли билан Исломий қадриятларни сингдириш. Шу зайлда бола фазилат ҳукм сурган муҳитда яшайди ва атрофидаги барча яхшиликларни эгаллайди.\nОқ-қорани ажратиш ёшидан кейин эса, юқорида айтилганларга ақлини ишлатиш ва тафаккур қилишни ўз ичига олган услубларни қўшиш мумкин. Улардан:\nБу коинотнинг қанчалар улканлиги, нозик жиҳатлари билан, мустаҳкам ва пухта яратилганини ўргатиш. Буни билиш коинотнинг яратувчиси Аллоҳни улуғлаши ва қадрлаши учун лозимдир. «Бу ҳар бир нарсани пухта қиладиган Аллоҳнинг санъатидир” (Намл, 88).\nАллоҳ таолонинг ишлари ва махлуқотларидаги ҳикматларини эслатиш. Бу эслатма билан бола Аллоҳ таолони яхши кўради ва Унга ҳамд айтади. Бу ҳикматлардан баъзилари: кеча ва кундузнинг, қуёш ва ойнинг яратилишидаги, кўз, қулоқ ва тил каби сезги аъзоларининг яратилишидаги ҳикмат. Аллоҳ таоло шундай марҳамат қилади: «Ахир улар ўзларича Аллоҳ осмонлар ва Ерни ҳамда улар орасидаги бор нарсани фақат ҳақ (қонун) ва белгиланган муддат билан яратганини (демак ўша муддат битгач, дунё тугаб, Охират бошланишини) тафаккур қилиб кўрмадиларми?!” (Рум, 8).\nБолани йўллантиришда рўй берган ҳодиса-воқеалар асосида яхшиликни яхши кўрсатадиган ва ёмонликдан нафратлантирадиган ҳикматли бир услуб қўлланиб, тўғри фурсатлардан фойдаланиш. Масалан, бола бетоб бўлганда қалбини Аллоҳга боғлаймиз, унга дуо қилишни, яхши гумонда бўлишни, руқя ўқишни ўргатамиз. Егиси келган мева ёки ширинлик олиб келганимизда, уни Аллоҳ берганини айтиб, бу неъматга шукр қилишини талаб қиламиз. Ота-она болага алам берувчи ҳодисалар юз берган дамда иймоний тушунчаларни таълим беришдан узоқ туриши лозим. Чунки бола ҳали буни тўла тушунадиган ҳолатда бўлмайди.\nБолаларда биз ҳаракат қилаётган Исломий урф-одатларга кўниктиришимиз учун амалий машғулотлар қилишимиз лозим. Шунинг учун, мураббийнинг ўрнак бўладиган хулқ-атворни кўрсатиши мақсадга мувофиқдир. Дин билан ахлоқ нормалари орасини хулқ-атвор ва муомала воситасида боғлаш, тарбиямизни нафақат назарий, балки чанакам тарбия бўлишини таминлайди.\nБолаларда яхши хулқларни кўпайтириш ва ундан бошқаларидан узоқлаштириш учун мақсадга йўналтирилган қиссалардан фойдаланиш. Танланган ҳикоя ичидаги қадрли нарсаларни ва кўрсатмаларни очиб берадиган драматик ва таъсирчан тарзда тақдим этилиши керак. Нашидлар орқали ҳам болага олийжаноблик ва яхши хулқларни ўргатиш мумкин. Пайғамбар соллаллоҳу алайҳи ва салламнинг сийратларини айтиб бериш орқали болага Пайғамбаримизни танитиш, у зотни яхши кўрдириш ва унга итоат қилишни таълим бериш мумкин. Айниқса, у зот соллаллоҳу алайҳи ва салламнинг ёшликларини, болаларга қандай муомала қилганлари ва уларга меҳр-шафқатларини, шакл-шамоилларини, олий хулқларига тааллуқли нарсаларни айтиб бериш керак. Шунингдек, Пайғамбаримизнинг аёллари, аҳли байтлари ва саҳобалари ҳақидаги қиссаларни айтиб бериш жуда фойдалидир.\nДиний тарбия беришда мўътадил бўлиш ва тоқатлари етмайдиган нарсаларни болаларга юкламаслик. Унутмайликки, боланинг ҳақиқий дунёси ўйин ва дилхушликдир. Боланинг табиий ва руҳий ривожланишига зид бўлган нарсалар билан, уларга ортиқча масъулиятлар юклаш билан ва асосий болалик эҳтиёжларидан маҳрум қиладиган тақиқларни кўпайтириш билан уларни чарчатмаслигимиз лозим. Чунки ошириб юбориш ва кўп танқид қилиш, салбий натижа беради ва гуноҳга қарши нотўғри нарсани ҳис қилишига олиб келади. Одатда бу ҳолат биринчи фарзандда кузатилади. Яъни, баъзи ота-оналар боласини мукаммал ва намунали қилиб етиштиришга ҳаракат қилиб бу хатога йўл қўйишади.\nКатталар боланинг ҳар ишига ҳадеб аралашавермай, ўз ҳолига қўйишлари лозим. Лекин болага ўзидаги қобилиятларни ва атроф-муҳитини идрок қилишини юзага чиқарадиган фаолиятлар тайёрлаб бериш керак. Бу нарса боладаги изланиш иштиёқини ўстиради ва малакаларини кўпайтиради.\nБолани шижоатлантириш унга яхши таъсир қилади ва уни исталган хатти-ҳаракатларини бажариш учун қўлидан келганича ҳаракат қилишига ундайди. Боланинг хулқ-атворини назорат қилиш ва йўналтиришда севги ва мукофотлаш усулини қўллаш, тўғри хулқ-атворни эгаллашида энг афзал йўлдир. Болага ўз ҳаққини ўрганишида, нима унинг фойдасига ва нима зарарига, нимани қилиши тўғри ва нимани қилиши нотўғри эканини билишига ёрдам бериш. Болага ҳурматини ва ўрнини, эркалатиб юбормасдан, яхши назорат билан ўргатиш лозим.\nҚуръони каримни эъзозлашни, унинг муқаддаслигини, буйруқларига амал қилишнинг шартлигини осон ва жозибали услубда боланинг қалбига жойлаштириш. Шунда бола Қуръонни мукаммал тиловат қилиш билан итоаткор фаришталар даражасига етишини билади. «Аувзу” ва «бисмиллаҳ”ни айтиш, Қуръонни жим ўтириб тинглаш каби тиловат одобларига риоя қиладиган бўлади. Қуръон оятларини эшитишга одатлантиришимиз лозимки, Қуръон унинг тил бойлигини орттиради ва ўқишга тезлайди. Шунингдек, болага ёддан биладиган ва ақидага оид маъноларга эга бўлган баъзи сураларнинг тафсирини ўргатиш мумкин. Масалан, Фотиҳа, Ихлос, Фалақ ва Ан-нас каби сураларнинг тафсирлари. Яна Қуръони каримдаги қиссаларни содда, тушунарли, такрор-такрор ва турли йўллар билан ҳикоя қилиб беришни кўпайтириш мумкин.\nСавол-жавоб услубидан фойдаланиш. Бунда саволнинг болага етказишни хоҳлаган маълумотларни ўз ичига олганига эътибор беришимиз лозим. Жавоб ҳам унинг ёши ва ақл савиясига мос келадиган ва жуда қисқа бўлиши керак. Боланинг олий ҳулқларни эгаллаши ва хулқ-атворида яхши томонга ўзгаришида бу услубнинг катта таъсири бор.\nБўяшнинг қизиқарли йўли орқали таълим бериш. Бўяладиган расм иймонга доир маъноларни ўз ичига олиши ва ҳар сафар бир-биридан фарқли бўлиши лозим. Шунингдек, кенг қамровли ва турфа кўринишдаги мусобақалар ташкил қилиш билан ҳам иймоний қадриятларни таълим бериш мумкин. Бунда мусобақаларнинг ҳаракат билан бажариладигани танланади, чунки бола ҳаракат қилишни ва ўйиннинг бир парчаси бўлишни яхши кўради.\nБолага ақидага доир баъзи ҳадисларни ёки ҳадислардан баъзи қисмларини боланинг тушуниш савиясига мос, осон, севинтирадиган ва унинг ақли етадиган шаклда шарҳлаб берамиз. Шунингдек, иймонни ўстирадиган, онгга ўрнашиб, сўнгра беихтиёр қўлланиладиган баъзи ибораларни такрорлаш услуби билан ўргатиш мумкин. Масалан: «Қадаруллоҳ, ва ма шаа’а фаъала” (Маъноси: Аллоҳнинг тақдири экан. У хоҳлаганини қилди). «Таваккалту алаллоҳ” (Маъноси: Аллоҳга таваккал қилдим). «Аллоҳу ала кулли шайъин қодир” (Маъноси: Аллоҳ ҳар ишга қодирдир). Шунингдек, бола ота-онаси ёки мураббий ёрдамида синфини, ётоқ хонасини иймонга тааллуқли ибора ва жумлалар билан безаши мумкин. Масалан: «Мен мусулмонман”, «Мен Раббимни яхши кўраман” каби иборалар ёки иймон шартлари ёзилиши мумкин. Булар боланинг кўп ва мунтазам кўрадиган нарсалари бўлгани учун унинг хотирасида мустаҳкам ўрнашишига сабаб бўлади.\nБолага ҳар бир кишига бало-мусибат етишини, Аллоҳ дунёдаги барча одамларни қандайдир қийинчилик ва мусибатлар билан имтиҳон қилишини ва У зот ҳар нарсани фақат етук ҳикмат билангина тақдир қилганини таълим берамиз. Фойда берувчи, зарарни кетказувчи фақат Аллоҳ эканини, Унинг раҳмати ғазабидан ўзиб кетганини боланинг қалбига ўрнаштирамиз. Унга кенгчиликнинг ҳар доим қийинчиликдан кейин келишини ва бунинг Аллоҳнинг қонуни эканини тушунтирамиз. Бунда Аллоҳга яхши гумон қилишни ва бу айни ибодат эканини ўргатамиз. Бунда Аллоҳнинг биз учун ихтиёр қилганларининг биз ўзимиз учун ихтиёр қилганларимиздан яхшироқ эканини билдирамиз. Зеро, инсонга ярашадиган нарса, сабр билан безаниши, мусибатларга дуч келганда шаръан жоиз бўлган сабабларни тутиши, Аллоҳнинг қадарига рози бўлиши ва ажрини Аллоҳдан умид қилишидир. Ва ниҳоят, дуони маҳкам ушлашни ўргатамиз. Чунки дуо бандага ҳар доим фойда келтирадиган тижоратдир.\nБоланинг қалбига иймонни ўрнаштиришга ёрдам берадиган энг муҳим тарбия воситалари қуйидагилардир:\nЧиройли ўрнак бўлиш. Ўрнак бўлиш энг муҳим, энг таъсирли ва боланинг қалбида чуқур из қолдирадиган йўл ҳисобланади. Дарҳақиқат, Пайғамбар соллаллоҳу алайҳи ва саллам ўрнак бўлишнинг бола ҳаётидаги аҳамиятига катта эътибор қаратган эдилар. Абдуллоҳ ибн Омир разияллоҳу анҳу ривоят қилади: «Бир куни Расулуллоҳ соллаллоҳу алайҳи ва саллам бизникида бўлганда, онам мени чақириб: «Ҳой Абдуллоҳ, бу ёққа келгин, бир нарса бераман”, дедилар. Шунда у зот соллаллоҳу алайҳи ва саллам: «Унга нима бермоқчи эдинг?», дедилар. Онам: «Унга хурмо бермоқчи бўлгандим”, дедилар. Шунда Расулуллоҳ: «Агар унга ҳеч нарса бермаганингда сенга битта ёлғон ёзиларди”, дедилар (Абу Довуд, 4991). Бошқа бир ривоятда эса: «Ким бир ёш болага: «Кел, бир нарса бераман”, деб бермаса, бу ёлғон бўлади”, дедилар (Аҳмад, 9624). Шубҳасиз, ўрнак бўлиш таъсирли услубдир. Мазкур ҳадисларда ёш болаларга нисбатан ростгўй бўлишнинг аҳамиятига эътибор қаратилган.\nТўғри, холис насиҳат. Насиҳат қилиш йўллари кўпдир: бевосита насиҳат, зарбулмасал келтириш орқали насиҳат, қиссадан ҳисса чиқариш, ўзаро суҳбат йўли билан насиҳат қилиш ва бошқалар. Бизнинг вазифамиз, болани зериктириб, безор қилмасдан насиҳат қилишдир.\nРағбатлантириш ва қўрқитиш. Бу икки услубни мукофот ва жазо бериш дейиш мумкин. Булар инсоннинг табиатига тўғридан-тўғри таъсир қилгани учун энг муҳим тарбия услубларидан ҳисобланади. Бу услуб фойдали бўлган нарсани яхши кўрсатиб, унга жалб қилиш, зарарли нарсани ёмон кўрсатиб, ундан узоқлаштиришга асосланади. Бироқ бу услубни ҳаддан оширмай, бепарво бўлмай, адолат ва ҳаққоният билан амалга ошириш керак. Боланинг кўнгли нозик ва таъсирчан бўлади, шу сабаб уни қўрқитмаслик ва ваҳимага солмаслик лозим. Акс ҳолда тескари натижа бериши мумкин. Зеро, боланинг болалик даврида қўрқитишдан кўра рағбатлантиришга эҳтиёжи кўпроқ бўлади.\nЎргатиш, одатлантириш ва амалий машғулот. Болага Аллоҳ таолонинг розилигига эришишга ҳаракат қилишни, Ундан қўрқиш, ҳаё қилиш, ҳар доим Унга суяниш, ҳар бир иш Унинг қўлида экани ҳақидаги илмни ўргатишга, одатлантиришга ҳаракат қилинади. Булар болага олдидан чиқадиган ҳар қандай қийинчиликни енгадиган куч ва матонат беради. Қалбини хотиржам ва ўзини бахтиёр қиладиган ишонч ва розилик бахш этади.\nҚайтариш ва такрорлаш. Буларнинг таълимда ва инсон қалбида илмнинг барқарор ўрнашишида фойдали усуллар эканини замонавий илм-фан ва тажрибалар тасдиқлагандир.\nСуҳбат ва мунозара. Бола билан гаплашиш унинг фаҳмлаш қобилиятини кенгайтиради, маърифат уфқларини очади. Лекин бунда боланинг шахсияти ва фикрларини ҳурмат қилиш, уни яхшилаб эшитиш ва босиқлик билан гаплашиш, суҳбатнинг муваффақиятли ва таъсирли бўлиши учун шартдир. Суҳбат мазкур тарзда бўлганда болага тарбия бериш ва уни йўллантириш осон кечади.\nКитоб. Боланинг иймоний, илмий ва маданий эҳтиёжларига мос китоблар билан тўлдирилган кутубхонасининг бўлиши жуда муҳимдир. Унинг аудио, видео ва дигитал китоблардан ташкил топган бўлиши самарадорликни янада оширади. Шунингдек, бу кутубхонада қиссалар мажмуасининг бўлиши боланинг таълими учун тарбиявий аҳамиятга эга бўлган дарчадир. Улар ичида Пайғамбар соллаллоҳу алайҳи ва салламнинг ва саҳобалар разияллоҳу анҳумнинг сийратларидан намуналар, мақсадга йўналтирилган қиссалар бўлиши болага жуда фойдали бўлади.\nЗамонавий технология ва ўқув қўлланмалари. Улар фикр ва маълумотларни тарқатиш, уларни болага яқинлаштириш ва маъноларини тушуниб, идрок қилишда ва хотирасида қолишига ҳисса қўшадиган воситалардир. Ушбу маълумотлар ва асослар болани ўзига жалб қиладиган ва уни қабул қилишга мос руҳий ҳолатга келтирадиган қизиқарли тарзда ва жозибали рангларда тақдим этилади.\nТуғма майллар. Болада бир қанча майллар бўлиб, тарбияда улардан фойдаланиш мумкин. Улардан: ўйин ўйнаш, биргаликда ҳаракат, тақлид қилиш ва бошқалар. Бола ўйин воситасида атрофидаги дунёни кашф қилиши, хаёлларини ифода этиши ва идрок даражасини билиб олиши мумкин. Шундай экан, коинот ва ҳаёт ҳақидаги тўғри тушунчаларни изоҳлаш ва болага қадриятларини ўргатишда бу фактордан фойдаланиш мумкин. Бунда осон ва унга муносиб усулни қўлланиш лозим. Вазият ва ҳодисаларни кузатиш огоҳлантириш ва йўналтириш билан яхши фойдаланилса, бола руҳиятида кучли из қолдиради.\nДуо. Дуо банданинг Раббига муҳтожлиги ва Унинг фазли марҳаматидан умидворлигининг далилидир. Дарҳақиқат, Аллоҳ таоло бандаларини дуо қилишга тарғиб қилди ва уларнинг дуоларини ижобат қилишга ваъда берди: «Парвардигорларингиз: «Менга дуо-илтижо қилинглар, Мен сизларга (қилган дуоларингизни) ижобат қилурман», деди” (Ғофир, 60). Дуо тарбиячининг тарбиядаги мақсадига етиш учун қўлланадиган энг катта воситасидир. Зеро, уни энг улуғ мураббийлар бўлган пайғамбарлар алайҳимуссаломлар иймон ва тавҳидни ўрнатиш учун қўллангандирлар. Бу ҳақда Аллоҳ таоло айтади: «(Эй Муҳаммад алайҳис-салоту вас-салом), эсланг, Иброҳим айтган эди: «Парвардигорим, бу шаҳарни (яъни, Маккани) тинч шаҳар қилгин, мени ва болаларимни бутларга бандалик қилишдан йироқ қилгин” (Иброҳим, 35).Демак, боланинг ҳаққига дуо қилиш, уни тарбиялашда яхшилик қилинганини кўрсатадиган энг муҳим кўрсаткичлардан биридир.\nРолга кириш ва тақлид. Бола табиатан тақлид қилишни яхши кўради. Бундан фойдаланиб, унга имкон бериш мумкин. Масалан, унга масжид имоми роли берилиб, жамоатга қироат билан намоз ўқиб бериши топширилади. Ёки имом хатиб бўлиб хутба ўқиб, ваъз-насиҳат қилиш, ёки ўқитувчи бўлиб, дарсни тушунтириб, таълим бериш вазифаси топширилади ва ҳоказо. Бу усул билан маънолар боланинг онгига ва қалбига жойлашади, ўзи тақлид қилган кишиларнинг ва ишларнинг қадрини билади.\nРаҳм-шафқат ва марҳамат. Тарбия қалбларни раҳм-шафқатга тўлдирадиган марҳамат хулқи билан бирлашмаса, яхши натижа бермайди. Бир кун Ақроъ ибн Ҳобис Пайғамбар соллаллоҳу алайҳи ва салламнинг неваралари Ҳасан ва Ҳусайнни ўпаётганларига гувоҳ бўлди ва: «Менинг ўнта фарзандим бор, бироқ улардан биронтасини ўпмаганман”, деди. Шунда Расулуллоҳ соллаллоҳу алайҳи ва саллам: «Раҳм қилмаган кишига раҳм қилинмайди”, дедилар (Бухорий, 5997). Сарвари коинот соллаллоҳу алайҳи ва саллам яна шундай деганлар: «Раҳм қилувчиларга Раҳмон раҳм қилади. Ер юзидагиларга раҳм қилингларки, осмондаги Зот сизларга раҳм қилсин” (Абу Довуд, 4941).\nҲалимлик ва кечирувчанлик. Дарҳақиқат, Саййидимиз соллаллоҳу алайҳи ва саллам бу хулқнинг чўққисига етгандилар. Анас ибн Молик разияллоҳу анҳу ривоят қилади: «Расулуллоҳ соллаллоҳу алайҳи ва саллам билан бирга кетаётган эдим. У зотнинг устиларида жияги йўғон нажроний бурда (ёпинчиқ) бор эди. Бир аъробий у зотга етиб олиб, ридоларидан қаттиқ тортди, натижада Расулуллоҳ соллаллоҳу алайҳи ва салламнинг гарданларига бурданинг жиягининг изи тушиб қолганини кўрдим. Кейин у: «Эй Муҳаммад! Ҳузурингдаги Аллоҳнинг молидан менга ҳам (берилишини) буюр”, деди. Расулуллоҳ соллаллоҳу алайҳи ва саллам унга бурилиб қарадилар‑да, кулиб қўйдилар. Сўнгра унга (сўраган нарсасини) берилишини буюрдилар” (Бухорий, 5809). Ҳалимлик ва юмшоқликка боғлиқ бўлган нарсалардан бири кечиримли бўлишдир. Аллоҳ таоло шундай марҳамат қилади: «(Эй Муҳаммад алайҳис-салоту вас-салом), кечиримли-марҳаматли бўлинг, яхшиликка буюринг ва жоҳиллардан юз ўгиринг!” (Аъроф, 199). Ана ўшанда ҳалимлик юзага келади.Расулуллоҳ соллаллоҳу алайҳи ва саллам ғазабланмасликка чақириб, ғазабланишдан қайтардилар. Саҳиҳ ҳадисда, бир киши Пайғамбар соллаллоҳу алайҳи ва салламга: «Менга насиҳат қилинг”, деганда, у зот: «Ғазабланма”, дедилар. Бояги киши бир неча марта сўради, Расулуллоҳ: «Ғазабланма”, дедилар.\nСабр-тоқат. Тарбиячи болаларга таълим ва тарбия бериш асносида сабр билан безаниши, шошқалоқлик қилмаслиги лозим. Тарбиячи мақсад ҳосил бўлиши ва натижаларнинг юза чиқишига шошилмайди, умидсизланмайди ва муваффақиятсизликни ҳис қилмайди. Сабрсиз тарбиячи, озуқасиз мусофир кабидир.\nАдолат. Агар тарбиячи болаларни бир-биридан очиқ-равшан сабаб бўлмаган ҳолда ажратса, унинг болаларга таъсири камаяди ва болалар орасидаги равонлик, келишувчанлик йўқолади. Зулм ва ҳақсизлик қайси ишда бўлса, ўша ишни булғайди, расво қилади.\nОмонатдорлик. Тарбиячи таълим олаётганлар билан муомалаларида ростгўй ва омонатдор бўлиши лозим. Омонатдорлик пайғамбарларнинг сифатларидан биридир. Бу сифат амалнинг сифатли ва пухта бўлишида, мақсадга етказиши ва муваффақиятга эришишда асосий нарсадир.\nТақво. Ким Аллоҳ таолога тақво қилса, уни ўйламаган жойидан муваффақ қилади. Тақво дунё ва охиратда ютуққа эришиш, салоҳият, нажот ва тавфиқнинг ҳамроҳидир.\nИхлос. Амал Аллоҳ учун бўлмас экан, эгасига қайтарилади ва унга бу амалидан фақат чарчоқ ва бахтсизлик келади.\nИлм. Олим киши бугунини зое, оқибатини ёмон қиладиган жоҳилнинг акси ўлароқ, ҳозирги ҳолати ва оқибатини кўра оладиган бўлади.\nҲикмат. Тарбиячи ҳар нарсани ўз ўрнига қўйганда, ишлар изига тушади ва тарбия самарасини беради. Шундай экан, мураббийнинг асосий вазифаси, боланинг руҳига таъсир қилиб, йўл кўрсатиш ва тарбия беришда унга кўмаклашишдир.\nТарбия ишига ишониш. Тарбия моддий ва маънавий ҳадядир. Тарбия ишининг кучига ишонмайдиган киши бундай ҳадяни тақдим қила олмайди.\nРивожлантириш. Мураббий тарбиядаги вазифасини адо этадиган даражага етиш учун имкониятлари ва қобилиятларини такомиллаштиришга эътибор беради.


«Хоразм ҳудудий электр тармоқлари» раҳбари қўлга олинди — Sof.uz\n8.01 21:00 795 Ўзбекистон\n«Хоразм ҳудудий электр тармоқлари» АЖ раҳбари Муродбой Базаримбетов пора олганликда гумонланиб, ҳуқуқ тартибот идоралари ходимлари томонидан ушланди.\nУрганч шаҳар халқ депутатлари кенгаши аъзосининг маълум қилишича, Базаримбетов ўртага ишончли одамини қўйиб, ёқилғи қуйиш шохобчасини электр тармоғига улаб бериш учун тадбиркордан 20 минг доллар сўраганликда гумонланмоқда. Кейинчалик бу қиймат 15 мингга туширилган.\nШундан сўнг тадбиркор депутатга шикоят қилган. У эса ўз навбатида ҳуқуқ тартибот идораларини хабардор қилган. Улар махсус тадбирда ўртадаги шахсни ҳамкорлик қилишга кўндиришган.\n24 декабрь куни ўртадаги ишончли шахс пулни Базаримбетовнинг кабинетига киритиб берганидан сўнг, ҳуқуқ тартибот идоралари ходимлари раҳбарни ушлашган.\nДепутатнинг сўзларига кўра, тезкор тадбирда ўртадаги шахс ва раҳбарнинг мулоқоти ёзиб олинган. Аудиоёзувларда раҳбарнинг ўртадаги шахсга қарата айтган: «Пулнинг ҳаммасини бердими? Ҳаммасини олдингми? Мана бу тумбочкага қўй» деган сўзлари ҳам бор.\nАйни пайтда Базаримбетов ҳибсда сақланмоқда ва ҳолат юзасидан тергов ҳаракатлари олиб борилмоқда, дейди депутат.\nБугун, 00:07 274 Жаҳон\nКеча, 22:11 818 Ўзбекистон


«ЛАЙФХАК» ОДДИЙ ВА СОДДА ҚОИДАЛАР - 11 Декабря 2017 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2017 » Декабрь » 11 » «ЛАЙФХАК» ОДДИЙ ВА СОДДА ҚОИДАЛАР\n«ЛАЙФХАК» ОДДИЙ ВА СОДДА ҚОИДАЛАР\nЛАЙФХАК –оддий кундалик юмушлар ёки кутилмаган вазиятларни мураккаблаштирмай, ҳал этиш усули. Уйда, ишда ёки кўча-куйда ҳар эҳтимолга қарши керак бўлиб қолиши мумкин.\nТелефонда сўзлашаётганда суҳбатдошингизнинг исм-шарифини аниқлаштиринг. ҳатто, уни танимасангиз ва биринчи марта гаплашаётган бўлсангиз ҳам. ҳар эҳтимолга қарши телефон рақамини сақлаб қўйинг. Бунинг учун «сақлаш» буйруғини бажарсангиз бўлгани.\nАгар уйда чироқ ўчиб қолса, албатта, шамдан фойдалансиз. Борди-ю, шам ҳам топилмаса-чи? У ҳолда ингичка макаронни 5 дақиқа оловда ушлаб туринг. Макарон аста ёниб, кичик аланга ҳосил бўлади.\nИш жойингизда қулай пойабзалингиз бўлсин. ҳарна керак бўлиб қолади. Агар баланд пошнали туфли ёки этик оёқни оғритса ёки сиқса алмашиш учун олиб қўйганингиз асқотади.\nМаникюр қилгач, шошилинч ишингиз чиқиб қолса, лак суртилган тирноқни совуқ сувга солиб туринг. 5 дақиқадан сўнг бўёқ қотади.\nСумкангизда уяли аппаратни қувватлантирувчи мослама бўлсин. Биттаси уйда иккинчиси ишхонада ёки сумкангизда бўлса, ҳар қандай вазиятда уяли телефонингиз ўчиб қолмайди.\nТўшак ёстиқлари пучқайиб қолганлиги ёқмаётган бўлса, 30 дақиқага очиқ ҳавога олиб чиқинг. Қуёш нурида яхшилаб тўлишади.\nСМС ёзаётиб, уни бошқа рақамга жўнатиб юборсангиз «энди нима қиламан» дея ташвишланманг. Дарҳол уяли аппаратнинг «созлаш» бўлимига кириб, «авиарежим»ни ишга солинг. Шунда адашиб йўлланган СМС манзилга етиб бормайди. Сизга эса бу ҳақида «Failure to deliver» хабари келади.\nГазланган ичимликлар ёки шарбатларни қисқа фурсат ичида муздай кўринишга келтириш учун идишини нам сочиққа ўранг-да, яххонага қўйинг. 15 дақиқада яхдек бўлади.\nМикротўлқинли печдан фойдаланадиганларга таниш ҳолат: қурилмага қўйилган идишнинг маркази четига қараганда яхши исимайди.Муаммони ҳал этамиз! Таомни ликоп марказига камроқ, четига эса кўпроқ қилиб жойлаштиринг. Шунда таом яхши исийди.


Тожикистонда арабча ва туркча жой номлари ўзгартирилди\nТожикистон президенти Эмомали Раҳмон бир қанча туман, шаҳар ва бошқа географик объектларнинг тарихий номларини ўзгартириш ҳақидаги қарорга имзо чекди. Ҳукумат қарорига кўра, келиб чиқиши арабча ва туркча бўлган жой номлари форсча номларга ўзгартирилади.\nЭмомали Раҳмон имзо чеккан ҳукумат қарорига кўра, Тавилдара тумани Сангворга, Жирғатол Лахшга, Жалолиддин Румий тумани Жалолиддин Балхийга, Жиликўл Дўстига, Қумсангир Жайҳунга, Қайроққум Гулистонга, Чкалов Бўстонга, Ғончи тумани Деваштичга, Қайроққум сув омбори эса Тожик денгизига ўзгартирилади.\nТожикистон ҳукумати географик жойлар номларини ўзгартиришга бундан ўн беш йил аввал киришган эди. Аввалига собиқ иттифоқдан мерос қолган жой номлари ўзгартирилди. Масалан Ленинобод вилоятига Сўғд вилояти номи берилди,Пролетар тумани Жаббор Расуловга, Куйбишев тумани Абдураҳмон Жомий номига ўзгартирилди.\nАммо шу билан бирга асли келиб чиқиши туркий бўлган қишлоқлар, туманларнинг тарихий номлари ҳам ўзгартирила бошланди. Жумладан Нов туманига Спитамен, Табошар шаҳрига Истиқлол номи берилди.\nЭнди эса минг йиллик тарихий номга эга бўлган географик жойлар номи ҳам ўзгартириляпти.\nМасалан, ўлкашунослар Жиликўл, Ғончи, Қумсангир каби жойлар номлари бир неча юз йилликларга бориб тақалишини айтадилар.\nГарчи бу қишлоқлар номлари ўзгартирилган бўлсада, лекин маҳаллий аҳоли ҳануз бу жойларни эски номлари билан аташлари айтилади.\nТуркий ўзакли жой номларини ўзгартиришни истаганлар кўп бўлсада, ҳукуматнинг бу сиёсатига қаршилар ҳам оз эмас.\nНомлар ўзгартирилишига мухолиф бўлган одамлар фикрича, тарихий номларни тарихнинг ўзи шакллантирган ва бу номлар ўзгартирилмасдан қолиши керак.\nКузатувчилар фикрича, арабча, туркча ўзакли жой номларининг ўзгартирилиши, икки қўшни давлат билан сиёсий, иқтисодий ва маданий алоқаларнинг ёмонлиги натижасидир.\nИжтимоий тармоқ фойдаланувчиларининг ёзишларича, Ўзбекистон ҳукумати ҳали бундай ғайримаданий тадбирга қўл ургани йўқ. Бўлмаса, Ўзбекистондаги тарихий Ҳазорасп, Шаҳрисабз ва Денов каби форсча жой номларини ўзбекчалаштирган бўларди.


15:00 / 11.03.2017\nҚирғизистон президенти Алмазбек Атамбоев “бир қатор мустақил журналистлар, ОАВ ва сиёсатчилар” мамлакатда ёлғон ва туҳмат бўйича кампанияни олиб бормоқда, деган фикрда. Бу ҳақда давлат раҳбарининг расмий баёнотида айтилган, у президент сайтида эълон қилинди.\n“Алоҳида ОАВ ва ҳаттоки ижтимоий тармоқлардаги бундай кампания сўнгги бир неча йилдан бери ўтказилмоқда ва ўтган йилнинг ёзидан айниқса кучайди. Ёлғон, туҳмат ва бадном қилиш бўйича кампания. Халқимиз учун муқаддас бўлган сўз эркинлиги принципларини ёлғон ва туҳмат билан алмаштириш”, - дея ёзади Атамбоев.\nШунингдек, унинг журналистларга эслатишича, уларнинг вазифаси – сохта хабарларни эмас, балки ҳаққоний маълумотни етказишдир. Атамбоев бу “кампания”нинг мақсадини республикадаги вазиятни ноябрда бўлиб ўтиши режалаштирилган сайловлардан аввал беқарорлаштириш, деб атади.\n“Тегишли идоралар озодлик учун бу сохта курашувчиларга қонун барча учун баробар эканини эслатиб қўйишлари вақти келди”, - дея хулоса қилди Қирғизистон раҳбари.


ТОШКЕНТ ШАҲРИДА ЗАМОНАВИЙ ВАКЦИНАЛАР САҚЛАШ ОМБОРИ ҚУРИБ ФОЙДАЛАНИШГА ТОПШИРИЛДИ.\nТошкент шаҳрида ЮНИCЕФ болалар ташкилоти кўмагида Тошкент шаҳар ДСЭНМ учун замонавий вакциналар сақлаш омбори қуриб фойдаланишга топширилди.\nФарзандларимиз соғлом улғайиши учун турли вакциналар билан эмлаш муҳим аҳамият касб этади. Улар турли босқичларда шифокорлар томонидан эмланади. Бунда вакциналарни махсус шароитларда сақлаш долзарб масала ҳисобланади.\nЮНИСЕФ халқаро болалар ташкилоти томонидан Тошкент шаҳар ДСЭНМ ҳудудида шаҳар болалари учун мўлжалланган вакциналарни сақлаш омборхона си очилди.\nУнда ЮНИCЕФ вакили Саша Грауман сўзга чиқди ва Тошкент шаҳар Санитария-эпидемиология назорати марказининг бош врачи Бекзод Одиловга омборхонанинг махсус пештоқини топширди. Тадбирда, шунингдек, Соғлиқни сақлаш вазирлиги ва Республика санитария-эпидемиология хизмати вакиллари, шаҳар Соғлиқни сақлаш бошқармаси ва санитария-эпидемиология хизмати ходимлари иштирок этди.\nЮНИСЕФ бутун Ўзбекистон бўйлаб 20 дан ортиқ паст ҳароратли омборларни қуриш ва реконструкция қилишда Соғлиқни сақлаш вазирлигига кўмак бермоқда. Мазкур иншоотлар Шарқий Европа ва Марказий Осиёда энг яхши вакциналар омборхоналари бўлади. Фонд Ўзбекистонга мутахассисларни тайёрлаш, омборхонадан фойдаланиш бўйича зарур маълумотлар, вакциналарни ташиш учун автомобиль-совиткичлар ва совиткичли сумкаларни етказиб беришда кўмаклашади.\nЭмлаш бу соғлиқни сақлаш соҳасига киритиладиган энг муваффақиятли ва тежамкор сармоялардан биридир. Совуқхоналар вакциналарни 2-8 целсий ҳарорати остида хавфсиз сақлаш учун жиҳозланган. Ушбу ускуна барча даражада вакциналарни самарали бошқаришга ўз ҳиссасини қўшади.\nТадбир ниҳоясида йиғилганлар омборхона имконияти ва яратилган шароитлар билан танишди. ЮНИСЕФ ташкилоти вакиллари ходимларни ускуналарни бошқаришда зарур бўлган билим ва қўлланмалар билан таъминлашда ёрдам бериб боришини таъкидлади.


'Бирдамлик' Халқ Демократик ҳаракати раҳбари Баҳодир Чориевга савол беринг – Birdamlik.info\n'Бирдамлик' Халқ Демократик ҳаракати раҳбари Баҳодир Чориевга савол беринг\nБи-би-си меҳмони куни-кеча АҚШда ғайритабиий норозилик акциясини ташкиллаштирган «Бирдамлик» Халқ Демократик ҳаракати раҳбари Баҳодир Чориев.\nБу акцияда бир неча оғир юк ташиш автомобилининг усти Президент Ислом Каримов сиёсатига қарши ёзувлар ва фотосуратлар билан қопланди ва Американинг йирик магистрал йўллари бўйлаб бир ярим кун йўл босилди.\nВашингтондаги Ўзбекистон элчилиги биноси олдида ташкил қилинган ушбу акция «Бирдамлик» ҳаракати раҳбари Баҳодир Чориевнинг отаси 71 ёшли Ҳасан ота Чориевнинг Қашқадарё вилоятида ҳибсга олинишига қарши норозилик амалиёти бўлди.\nБаҳодир Чориевга кўра, ўзининг сиёсий фаолияти туфайли Ўзбек расмийлари кекса отасини жинсий тажовузда айбламоқдалар.\nБаҳодир Чориев «Бирдамлик» Халқ Демократик ҳаракатини 2004 йил Тошкентда ташкил қилган.\nБаҳодир Чориевга кўра, ҳаракатнинг мақсади тинч ва нозўравон усул билан Ўзбекистонда сиёсий ислоҳотлар ўтқазишда кўмаклашиш.\nУ Ўзбекистондаги ҳозирги сиёсий вазиятдан келиб чиқиб, албатта «рангли инқилоб» бўлиши керак, деб ҳисоблайди.\nБаҳодир Чориев Ўзбекистондаги режимни қон тўкмасдан, тинч ва нозўравонлик йўллари билан ўзгартириш керак, деб ҳисоблайди.\nБаҳодир Чориев «рангли инқилоблар» бўйича мутахассис.\nУ жаҳондаги «рангли инқилоблар»нинг отаси деб кўриладиган, Ҳарвард университети профессори Жин Шарп ва АҚШ армияси истиҳборотининг истеъфодаги полковниги, Вьетнам уруши фахрийси Роберт Ҳелвиларнинг рангли инқилобларни ташкиллаштириш бўйича китобларини инглиз тилидан ўзбек тилига таржима қилдирган.\nБаҳодир Чориев фикрича, Ўзбекистондаги мавжуд режимни қон тўкмасдан, инсоний талофатларсиз, тинч ва нозўравонлик йўллари билан ўзгартириш мумкин.\nБи-би-си меҳмони Баҳодир Чориевга саволларингизни саҳифамизнинг қуйи қисмидаги махсус форма орқали ёки uzbek@bbc.co.uk электрон манзилимизга йўлланг.\nСуҳбатнинг радио версиясини шанба кунги «Дараклар» дастурида тинглай оласиз.\nБиринчи бўлиб изоҳ қолдиринг\nSign inwith your BBC iD, or Register to comment or rate comments.\nКириш ёки рўйхатдан ўтиш изоҳ қолдириш ёки бошқа изоҳларни тавсия қилиш.\nБарча изоҳлар аввалдан модерациялаштирилган ва улар Форум қоидаларига бўйсуниши шарт .\nCиз тизимга кирмасдан изоҳ қолдиришингиз мумкин.


Ёшлар меҳнат ярмаркаси бўлиб ўтди. » Gurlan tumani hokimligi rasmiy veb sayti\nСана: 9-01-2020, 19:46\nЖорий йилниг 8 январ куни Хоразм вилояти Урганч шаҳрида жойлашган Ёшлик спорт мажмуаси биноасида ёшлар меҳнат ярмаркаси ташкил қилинди. Унда Гурлан туман ҳокими А.Салаев бошчилигида тумандаги корхона ва ташкилот раҳбарлари ва ёшлар фаол иштирок этдилар.\nМеҳнат ярмаркасида тумандаги 63 та корхона ва ташкилотлар ўзларида мавжуд 277 та бўш иш ўринлари билан иштирок этдилар. Шундан олий маълумотга эга бўлган ёшлар учун 96 та, ўрта-махсус маълумотга эга бўлганлар учун 78 та, ўрта маълумотга эга бўлганлар учун эса 103 та бўш иш ўринлари ёшларга тақдим этилди.\nЯрмаркада Гурлан туманидан 187 нафар ёшлар иштирок этиб, улардан 133 нафарига ишга жойлашиши учун йўлланмалар ва қолган 54 нафар ёшларимизга меҳнат қонунчилиги бўйича ҳуқуқий маслаҳат берилди.\n– Мен Гурлан тумани Вазир қишлоғидан келдим. Бугунги меҳнат ярмаркасида иштирок этаётганимдан жуда хурсандман,-дейди Равшаной Бабажанова. – Бу биз ёшлар учун катта имконият. Мен ҳам тенгдошларим қатори бўш иш ўринлари билан танишиб, мутахассислигим бўйича Гурлан туманидаги 25-мактабгача таълим ташкилотига тарбиячи бўлиб ишга жойлашиш учун йўлланма олдим. Келажакда Президентимизнинг биз ёшларга билдираётган юксак ишончларини албатта оқлайман.\nТуман ҳокими А.Салаев меҳнат ярмаркасида кун бўйи ёшлар билан мулоқотда бўлиб, уларни иш билан таъминлаш жараёнини кузатиб борди.\n20 нафар ёшларнинг бандлиги таъминланди\nАҳолининг бандлигини таъминлаш мақсадида ўтказилган “Меҳнат ярмаркаси” ўтка ...